text:
सन्दर्भ बिहार दिवस
२२ मार्च – १९१२ – बंग प्रान्त सँ बिहार प्रान्त केर स्वतंत्र अस्तित्व ब्रिटिश राज भारत मे आयल। ताहि सँ पहिने बिहार सूबा केर रूप मे मुगलकालीन नबाब द्वारा नामित होयबाक साहित्यिक-भौतिक पूर्वाधार भेटैत अछि। बिहारक सूबा मे उत्तर क्षेत्र तैयो स्वतंत्र राज केर पहिचान सँ सुसम्पन्न रहल आर बाकी बिहार सँ अलग एहि लेल सेहो रहल जे गंगाक उत्तर हिमालय धरिक क्षेत्र मे गैर हिन्दू आक्रमणकारी केँ स्वीकार करब कठिनाहे नहि असंभव सेहो छल। मुदा आखिरकार बंग केँ तोड़ि एहि अजेय भागक सांस्कृतिक अखण्डता केँ भंग करबाक षड्यन्त्रक जीत भेल। गोटेक भावुक स्रष्टा-सर्जक लोकनि सेहो ‘बिहार’ नाम्ना बहुसांस्कृतिक-बहुधार्मिक-बहुभाषिक आर परतंत्र भारत केँ सर्वाधिक आवश्यक अवयव स्वतंत्रता लेल ताहि समयक सर्वाधिक सान्दर्भिक एकजुटता लेल ‘हिन्दी क्षेत्र’ केर रूप मे देशक स्वतंत्रता संग्राम मे हिस्सेदारी देबाक लेल ‘स्वत्व’ केर त्याग करबाक एकटा अत्यन्त विलक्षण मुदा अदूरदर्शी कार्य भेल।
सुगौली संधि सँ पहिनहि मिथिला केँ दुइ देश मे ओहिना बाँटबाक कार्य कैल जा चुकल छल जेना कि आन संस्कृति केँ बहुत बाद मे आबिकय पाकिस्तान, बांग्लादेश आ काश्मीर केर रूप मे कैल गेल। मिथिलाक्षेत्रक लोक ओतेक पहिने १८१४-१६ मे दुइ देशक बीच बँटाकय मैत्रीपूर्ण हिन्दू राष्ट्रक सीमा मे रहबाक बात केँ अहु लेल प्रतिकार नहि केलनि जे हुनक मूल संस्कार आ धर्म नेपाल मे हिन्दू राजा – गोरखा शाह परिवारक हाथ मे बेसी सुरक्षित मानलनि, कारण गोरखाक न्याय केर उपमा आइ तक प्रसिद्ध अछिये आर गोरखाक सेना जे पहिने गंगाक उत्तरी सीमा पर पहरा दैत यवन आक्रमणकारी केँ रोकबाक ऐतिहासिक योगदान देलक से आइयो भारतदेश केर सीमाक रक्षक बनले अछि। मुदा जेना-जेना नेपाल मे खुल्ला सीमाना केँ विभिन्न उपक्रम सँ बँधबाक बात उठैत अछि, जेना-जेना नेपाल मे राजनीतिक परिवर्तन आबि रहल अछि आर एत्तहु जाहि आधार पर बिहाररूपी मधेशक निर्माण लेल संघर्षक स्वर मुखर होएत अछि, मातृभाषा केँ किनार लगाकय हिन्दी केर सम्पर्कभाषाक बात उठैत अछि, ई वैह तरहक सिग्नल दैत अछि जे कहियो बिहार केर निर्माण संग देने होयत। एकटा अति प्राचीन संस्कृति आ विशिष्ट पहिचान आइ कतहु भऽ कय नहि अछि। मिथिला संवैधानिक आवृत्त मे विलुप्त भऽ गेल अछि आर एकमात्र आधार सांस्कृतिक-ऐतिहासिक-पौराणिक शास्त्रीय पहिचान टा एकर अन्तिम साँस समान एखनहु जीबित देखा रहल अछि। नहि जानि ई अन्तिम साँस सेहो कहिया टूटि जायत आ ‘मिथिला’ केवल एकटा प्राचीन विलुप्त पहिचानक रूप मे जानल जायत।
कहल जाएत छैक जे संघीयताक मर्म सबहक पहिचान केँ बचेबाक बात कहैत छैक। हमर हृदय दरैक उठैत अछि जखन हम राजनीति कएनिहार खास मिथिलाक लोक केँ बिहार आ मधेश लेल तऽ चिन्ता करैत देखैत छी, मुदा अपन मूल आधार, अपन संस्कार आ अपन पहिचानक विशिष्टता मे एतेक चीर-परिचित मैथिलत्व केँ कोनो खास जाति वा विशेष समुदाय केर नाम रजिस्ट्री करैत कर्तब्यविमूख बनि अंटक शंट बयानबाजी करैत देखैत छी। जाहि मिथिलाक समरस समाज केँ एतुका कर्मकाण्डीय व्यवहार सँ लैत आर्थिक अवधारणा पर्यन्त मे श्रम-आधारित वर्गीकृत समुदाय केँ आपस मे जोडिकय रखबाक अत्यन्त वैज्ञानिक आ विकसित लौकिक व्यवहार हो ताहिठाम भाषा केँ आ भेषभुसा केँ पर्यन्त कोनो अल्पसंख्यक समुदाय केर बपौती कहिकय समाज केँ विखंडित करबाक वीभत्स स्थिति देखैत छी। ई सब बहुत डेरावना तऽ अछिये, एकर परिणाम कोनो देश लेल पर्यन्त नीक होयत से मानब कठिन अछि। भारत हो या नेपाल, अन्तर्राष्ट्रीय सीमा केर सम्मान करैत दुनू देश मे मिथिला केर संरक्षण आइ राज्य केर मुख्य कर्तब्य समान प्रतीत होएत अछि।
बिहार दिवस थीक आइ। विश्वविद्यालय व राजकीय संयंत्र मे ई दिवस मनेबाक बाध्यता राज्य सरकार केर नीति मुताबिक होयब स्वाभाविके छैक। मुदा हरेक मैथिल केँ आइ ई समीक्षा करबाक दिन सेहो थीक जे आखिरकार बिहार केर सझिया पहिचान हमर विशिष्टता केँ खून करबाक लेल बनल आ कि हमरा सबहक आर्थिक उपेक्षा कय संसार भरि मे मजदूर आपूर्तिकर्ता क्षेत्र बनबाक लेल बिहार केर एहि दिवस केँ स्मरण करैत गर्व करी? कि बिहार केर लिट्टी-चोखा आर तनी सा जीन्स ढीला करह केर संस्कार पर गर्व करी? कि हम सब ई नहि विचारी जे आइ एतेक बेरुक पंचवर्षीय योजना मे मिथिला लेल कि सब कैल गेल? हमर बौद्धिक सम्पदा केर संरक्षण लेल राज्य केर कि नीति बनल? हमर भाषाक विकास लेल राज्य कि सब केलक? रोजीक वृद्धिक अवसर निर्माण हो वा कृषि व्यवस्थापन क्षेत्र मे विकास हो, स्वास्थ्य हो, शिक्षा हो, कोनो क्षेत्र मे बिहार केर योगदान सँ हमरा लोकनिक पूर्वक अवस्था मे प्रगति भेल कि नहि? आर तऽ आर, राज्य जखन अपन जनता मे राज्यक निवासी होयबाक आत्मसम्मान बढेबा लेल राज्य गीत लिखैत अछि तऽ हमरा सबहक चर्चा ओहू ठाँ सम्मान दैत केलक आ कि नहि? बहुत रास प्रश्न अछि जाहि पर आइ खासकय हरेक मैथिल केँ सोचबाक लेल बाध्य होमय पड़त।
समाधान एक्के टा छैक – स्वराज्य केर सिद्धान्त मे राज्य गठनक परिकल्पना; छोट राज्य केर परिकल्पना आ मिथिला राज्य केर स्थापना। पटनाक उपेक्षा सँ छुटकारा लेल अपन राज्य केर निर्माण संभवतः एकमात्र उपाय देखाएछ।


c: text/html

text:
ग्वालियर
ग्वालियर ( उच्चारण (सहायता जानकारी)) भारतक राज्य मध्य प्रदेशक ऐतिहासिक आ प्रमुख शहर छी । भौगोलिक दृष्टिसँ ग्वालियर मध्य प्रदेश राज्यक उत्तरमे अवस्थित अछि । ई शहर भारतक राजधानी शहर नयाँ दिल्लीक ३१९ किलोमिटर (१९८ माइल) दक्षिणमे रहल अछि । ई शहर आ एकर किला उत्तर भारतक प्राचीन शहरसभक केन्द्र रहल अछि। ई शहर गुर्जर प्रतिहार, तोमर तथा कछवाहा राजवंशक राजधानी रहल छल ।[३] ई शहरमे ओसभद्वारा बनाएल प्राचीन चिन्ह स्मारकसभ, किलासभ आ महलसभ आइयो देखल जा सकैत अछि । सङ्ग्रह करि राखल भव्य स्मृति चिन्ह ई शहरके पर्यटनक दृष्टिसँ आर महत्वपूर्ण बनाबैत अछि । "ग्वालियर शहर" एकर नामक पछाडी सेहो एकटा इतिहास नुकाएल अछि; आठम् शताब्दीमे एतयक एक राजा सूरजसेन छल, जे एक अज्ञात बिमारीसँ ग्रस्त भेला आ मृत्युशैयामे पहुँच गेला, ओहि समय ग्वालिपा नामक सन्त हुनका निक बनाए जीवनदान देनए छल । ओहि समय हुनकर सम्मानमे ई शहरक जग बसाएल गेल आ ई शहरक नाम ग्वालियर राखल गेल ।
एकरबाद एतय आबैवला शताब्दीमे ई शहर बड़का-बड़का राजवंशसभक राजस्थल बनल । हरेक शताब्दीमे ई शहरक इतिहासमे नव आयाम जोडल चलि गेल । महान योद्धासभ, राजासभ, कविसभ, सङ्गीतकारसभ तथा सन्तसभ ई राजधानी शहरके देशव्यापी रूपमे चिन्हाबैमे अपन-अपन योगदान देलक । आई ग्वालियर भारतक एक आधुनिक शहर छी आ एकटा प्रसिद्ध उद्योगिक केन्द्र छी ।[४]
भारतक प्रधानमन्त्री नरेन्द्र मोदीक भारतमे १०० स्मार्ट सिटी बनाबैक निर्णय अन्तर्गत ई शहरके सेहो चुनल गेल अछि । [५]
इतिहास[सम्पादन करी]
जनसङ्ख्या[सम्पादन करी]
सन् २०११ क भारतक जनगणना अनुसार ग्वालियरक कूल जनसङ्ख्या २०,३०,५४३ अछि, जाहिमे पुरुष १०,९०,६४७ आ महिला ९,३९,८९६ अछि । एतयक साक्षरता ५७.४७% (पुरुष ७०.८१%, महिला ४१.७२%) रहल अछि ।
पर्यटन स्थल[सम्पादन करी]
ग्वालियर किला[सम्पादन करी]
बलुवा पत्थरसँ बनल ई किला शहरक हरेक दिशासँ देखल जा सकैत अछि आ ई शहरक प्रमुख स्मारक छी । एकटा उँच पठारमे बनल ई किलाधरि पहुँचक लेल एकटा उँच पतला मार्गसँ भ जाइ पडैत अछि । ई मार्गक अगलबगल पैग चट्टानसभ उपर जैन तीर्थक विशाल मूर्तिसभ बहुतेक सुन्दर ढङ्गसँ बनाएल गेल अछि । ई किला भितर मध्यकालीन स्थापनाक अद्भुत नमूनासभ रहल अछि । पन्द्र्हम शताब्दीमे निर्मित गुजरी महल ओही मे सँ एक छी जे राजा मानसिंह आ गुजरी रानी मृगनयनीक गहन प्रेमक प्रतीक छी ।
सन्दर्भ सामग्रीसभ[सम्पादन करी]
- ↑ "Literacy rate", census2011.co.in, १६ जून २००४, अन्तिम पहुँच २९ अप्रैल २०१२।
- ↑ "Climate: Gwalior", अन्तिम पहुँच १२ दिसम्बर २०१५।
- ↑ Lonely Planet, "History of Gwalior - Lonely Planet Travel Information", अन्तिम पहुँच २८ जुलाई २०१५।
- ↑ "Gwalior's air among dirtiest in the world", Indian Express, अन्तिम पहुँच १३ मई २०१६।
- ↑ http://www.firstpost.com/business/why-only-98-cities-instead-of-100-announced-all-questions-answered-about-smart-cities-project-2410576.html

robotstxt: allowed

filter: keep


text:
283 बर्खास्त शिक्षक बहाल
ललित नारायण मिथिला विश्वविद्यालय के बर्खास्त 283 शिक्षक आओर दोसर कर्मचारी के बहाल करि देल गेल अछि. पटना हाई कोर्ट के आदेश पर विश्वविद्यालय के वीसी डॉ मिश्रीलाल यादव चतुर्थ चरण मे अंगीभूत दु टा कॉलेज केर कर्मचारी आओर शिक्षक के बहाल कs लेलखिन्ह. एहि बारे मे अधिसूचना सेहो जारी कs देल गेल अछि. 21 जून के दरभंगा के महाराजा लक्ष्मेश्वर सिंह मेमोरियल कॉलेज आओर मधुबनी के झुमुक महासेठ धर्म प्रियलाल महिला महाविद्यालय के 283 शिक्षक आओर दोसर कर्मचारी के सेवा के सुप्रीम कोर्ट के आदेश के विपरित बताबैत बर्खास्त करि देल गेल छल. एहि के बाद ई मामला हाई कोर्ट मे चलि गेल. हाई कोर्ट मे शिक्षक सभ के राहत मिलि गेल आओर बर्खास्त करय के तरीका पर आपत्ति जताबैत हिनका सभ के बहाली के आदेश देल गेल.


text:
नवका- पुरनका लेख सर्च करु...
राज सं लाचार कांग्रेस
महाराष्ट्र विधानसभा मे महाराष्ट्र नवनिर्माण सेना के विधायक जमि कs बवाल करलक. समाजवादी पार्टी के विधायक अबु आजमी के हिंदी मे शपथ लेबय सं रोकय के पूरा कोशिश करलक. शपथपत्र छीन लेलक. हाथापाई करलक. एतेक सभ भेलाह पर कांग्रेस के कहनाय अछि जे महाराष्ट्र नवनिर्माण सेना प्रमुख राज ठाकरे कानून के मखौल उड़ा रहल अछि. ओ कानून... संविधान के अनादर करि रहल अछि. कतेक हास्यास्पद गप अछि. कांग्रेस ई बात करि रहल अछि. जकर राज्य आओर केंद्र दुनू ठाम सरकार अछि.
आखिर राज ठाकरे के शुरुए सं एतेक सिर पर के चढ़ौलक ? कांग्रेसे नहि ? मराठी मानुष आओर यूपी-बिहारी भैया सभ के खिलाफ मारि-पीट करय के मामला होए. यूपी-बिहारी वापस जाओ के नारा लगाबय के होए. कांग्रेस शुरूए सं कड़ा रुख अपनौने रहैत त एहन हाल नहि रहैत? सवाल इहो अछि जे अगर कांग्रेस आओर शरद पवार जीक एनसीपी... राज ठाकरे के बढ़ावा नहि देने रहैत त कि आई महाराष्ट्र मे कांग्रेस-एनसीपी के सरकार बनैत? कहि सकय छी...कदापि नहि? ओ त राज ठाकरे छथि जिनके प्रतापे बाल ठाकरे के शिवसेना के वोट कटल आओर कांग्रेस-एनसीपी आगां बढ़ि सकल. एकदम सं अंग्रेज वाला फूट डालो राज करो के नीति.
राज ठाकरे चुनाव खत्म भेलाह के बादे सभ विधायक के कहि देने रहय जे अहां सभ मराठी मे शपथ लिअ. अगर मराठी मे शपथ नहि लेब त हमर लोक अहां सभ के रोकि सकैत अछि आ दोसर कदम उठा सकैत अछि. लोक के देश मे कोनो भाषा पढ़य...लिखय... बाजय... शपथ लेबय के अधिकार देल गेल अछि. आओऱ फेर हिंदी त राष्ट्रभाषा अछि. आब अहां सोचि सकय छी जे कि राज ठाकरे आओर एहि कांग्रेस सरकार के रहैत देश मे कोनो विधायक हिंदी मे शपथ नहि लs सकैत अछि कि ?. अगर हिंदी मे शपथ नहि ल सकैत अछि त अहां मैथिली... संस्कृत... उर्दू... गुजराती... पाली के बारे मे सोचि सकय छी जे कि हाल होएत?
महाराष्ट्र मे ई सभ भेल मुम्बई महानगर मे. जतय अहां सोचि सकय छी जे आधा सं बेसि लोक बाहरी होएत... कमाय... खाय के लेल आएल लोक. फिल्मी दुनिया... सरकारी दफ्तर मे काज करय वाला... फैक्ट्री... कारखाना... दोकान मे काज करय वाला. कारोबार के लेल दोसर ठाम सं आएल लोक. महाराष्ट्र के दोसर हिस्सा के बात छोडु मुदा मुम्बई मे त बेसि अंग्रेजीए चलैत अछि. मराठी हिंदी त छोडु. बॉलीवुड फिल्म के हिंदी डॉयलॉग सेहो रोमन मे लिखल रहैत अछि. ओहि ठाम राज ठाकरे के पार्टी के एहन हंगामा पर राज्य सरकार किएक चुप अछि किछ कहल नहि जा रहल अछि. राज्य के मुख्यमंत्री कहय छथिन्ह ई अशोभनीय घटना अछि. ओ किछ करताह नहि. बस डॉयलॉग छोड़ताह. हिनका सं पहिने जे मुख्यमंत्री छलाह देशमुखजी हुनको सेहो हाल छलन्हि. महाराष्ट्र मे जखन यूपी-बिहारी के पीटल जा रहल छल तखन ओ चुपचाप सिर्फ देखैत रहलाह.
आओर एहन नहि अछि जे ई सभ एकाएक भेल होए. राजठाकरे पहिने सं एकर धमकी देने छल तखनो किछ नहि भेल इहे त बड़का शर्म के बात अछि. ओना सभ पार्टी के दबाव के देखैत बाद मे महाराष्ट्र नवनिर्माण सेना के चारिटा विधायक के चारि साल के लेल निलंबित करि देल गेल. आब देखु आगां कि होएत अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
स्वाध्याय
– प्रवीण नारायण चौधरी
रामचरितमानस मोती
अयोध्या सँ बरियातीक आयब आ स्वागतादिक अद्भुत कथा
प्रसंग चलि रहल छल जे राजा जनक श्री रामजी द्वारा धनुष भंग करबाक आ आगू जानकीजी संग विवाह होयबाक सूचना दूत मार्फत राजा दशरथजी लग पठौलनि आ राजा दशरथ ई समाचार पाबि अत्यन्त गदगद भाव सँ भरिकय बरियाती साजि जनकपुर आबि रहल छथि, समीप अयला उपरान्त राजा जनकजी के तरफ सँ हुनका सभक स्वागत केना कयल जाइत अछि तेकर विवरण देखू आगू –
१. जनकपुर नजदीक बरियाती पहुँचबाक सूचना पबिते हुनका सभक स्वागतार्थ दूध, शर्बत, ठंढई, जल आदि सँ भरिकय सोनाक कलश आर जेकर वर्णन नहि भ’ सकैत अछि तेहेन अमृत समान भाँति-भाँति के पकवान सँ भरल परात, थाल आदि अनेकों प्रकारक सुन्दर बर्तन, उत्तम फल एवं अनेकों सुन्दर वस्तु राजा हर्षित भ’ बरियाती लेल भेंट (उपहार) पठौलनि। गहना, कपड़ा, नाना प्रकारक मूल्यवान मणि (रत्न), पक्षी, पशु, घोड़ा, हाथी आर बहुतो तरहक सवारी तथा बहुतो प्रकारक सुगन्धित-सुहाओन मंगल द्रव्य शगुनक पदार्थ राजा पठेलनि।
२. दही, चुड़ा आ अगणित उपहार केर चीज सब भरिकय भार-भरिया सहित अगवानी करनिहार सब जखन बरियाती केँ देखलनि त हुनका सभक हृदय मे आनन्द भरि गेल आ शरीर सेहो रोमांचित भ’ गेलनि। बरियाती सब सेहो खूब प्रसन्न भ’ नगाड़ा आरो जोर-जोर सँ बजाबय लगलाह। बरियाती आ अगवान लोकनि मे किछु लोकनि आपस मे भेंट करबाक लेल हर्ष सँ भरि सीधे दौड़ि पड़लाह आ एना मिलन कयलनि मानू आनन्द केर दुइ समुद्र मर्यादा छोड़िकय आपस मे मिलन कएने हो।
३. देवसुन्दरी लोकनि फूल बरसाकय गीत गाबि रहल छथि आ देवता सब आनन्दित भ’ नगाड़ा बजा रहल छलथि। अगवानी कयनिहार ओ सब उपहारक वस्तु सब राजा दशरथजीक आगाँ राखि देलनि आर अत्यन्त प्रेम सँ विनती कयलनि। राजा दशरथजी प्रेम सहित सब वस्तु लय लेलनि आर फेर हुनका सब केँ अपना तरफ सँ बख्शीश सेहो देलनि। तदनन्तर पूजा, आदर-सत्कार और बड़ाई कयकेँ अगवान लोकनि हुनका सब केँ जनवासा दिश लय चललाह। विलक्षण वस्त्र सँ सुसज्जित जनवासा बनल छल, जे देखि कुबेर सेहो अपन धनक अभिमान छोड़ि देने छलाह। बड़ा सुन्दर जनवासा सब केँ देल गेलनि जाहि मे सब तरहक सुविधा उपलब्ध छल।
४. सीताजी बरियाती जनकपुर मे आयल सुनिते अपन किछु महिमा प्रकट कयकेँ देखौलीह। हृदय मे स्मरण करैत सब सिद्धि केँ बजौलीह आर हुनका सब केँ राजा दशरथजीक खातिर विशेष पहुनाई लेल पठा देलीह। सीताजीक आज्ञा सुनि सब सिद्धि लोकनि जनवासा लग सब तरहक सम्पदा, सुख आर इन्द्रपुरीक भोग-विलास लेने पहुँचि गेलीह।
५. बरियाती सब अपन-अपन रुकबाक स्थान देखलनि त ओतय देवता लोकनिक सब सुख सुलभ देखि आत्ममुग्ध भ’ गेलाह। एहि ऐश्वर्यक भेद कियो नहि जानि सकलथि। सब खाली जनकजीक बड़ाई कय रहल छलथि।
६. श्री रघुनाथजी ई सबटा सीताजीक महिमा जानिकय हुनकर प्रेम केँ अनुभव करैत हृदय मे हर्षित भेलथि। पिता दशरथजीक अयबाक समाचार सुनिकय दुनू भाइ के हृदय मे महान आनन्द भरि गेल छल। संकोचवश ओ सब गुरु विश्वामित्रजी सँ कहि नहि सकैत छलथि, लेकिन मोन मे पिताजीक दर्शनक लालसा छलन्हि। विश्वामित्रजी हुनकर ई नम्रता देखलनि त हुनकर हृदय मे खूब सन्तोष भेलनि। प्रसन्न भ’ कय ओ दुनू भाइ केँ हृदय सँ लगा लेलनि आ पुलकित शरीर आ नेत्र मे प्रेमाश्रु भरने ओ सब ओहि जनवासा लेल चलि पड़लाह जतय दशरथजी रहथि। ओ सब एना चललथि मानू सरोवर प्यासा दिश स्वयं चलि पड़ल हुए।
७. जखन राजा दशरथजी पुत्र लोकनि संग मुनि केँ अबैत देखलथि त ओ हर्ष सँ भरि गेलाह आ समुद्र मे थाह पेबाक सुख पाबि पृथ्वीपति दशरथजी मुनिक चरणधूलि केँ बेर-बेर माथ मे लगौलनि, हुनका दण्डवत् प्रणाम कयलनि। विश्वामित्रजी राजा केँ उठा अपन छाती सँ लगा लेलनि आ खूब आशीर्वाद दैत हुनकर कुशल-क्षेम पुछलनि। पुनः दुनू भाइ केँ दण्डवत् प्रणाम करैत देखिकय राजाक हृदय मे असीम सुख भेलनि। बेटा सबकेँ उठाकय ओ गला लगा लेलनि। एहि तरहें वियोगजनित दुःसह दुःख केँ राजा मेटौलनि, मानू मृत शरीर मे प्राण आबि गेल हुए। फेर ओ वशिष्ठजीक चरण मे सिर नमेलनि। मुनि श्रेष्ठ प्रेम केर आनंद मे भरि हुनका दुनू गोटे (राम आ लखन) केँ हृदय सँ लगा लेलनि। दुनू भाइ पुनः ब्राह्मण लोकनिक वन्दना कयलाह आ मनचाहल आशीर्वाद पेलाह।
८. भरतजी छोट भाइ शत्रुघ्न सहित श्री रामचन्द्रजी केँ प्रणाम कयलनि। श्री रामजी हुनका लोकनि केँ उठा अपन छाती सँ लगौलनि। लक्ष्मणजी दुनू भाइ केँ देखिकय खूब हर्षित भेलाह आर प्रेम सँ परिपूर्ण भ्रातृ-मिलन कयलनि। तेकर बाद परम कृपालु और विनयी श्री रामचन्द्रजी अयोध्यावासी, कुटुम्ब लोकनि, जाति के लोक, याचक, मंत्री लोकनि आर मित्र सब सँ यथा योग्य मिलन कयलथि। श्री रामचन्द्रजी केँ देखिकय बरियात सब शीतल भ’ गेलथि, रामक वियोग मे सभक हृदय मे जे आगि जरि रहल छल, से शान्त भ’ गेल। प्रीति केर रीतिक बखान नहि भ’ सकैछ। राजा लग चारू पुत्र एना शोभा पाबि रहल छथि मानू अर्थ, धर्म, काम व मोक्ष शरीर धारण कएने ठाढ़ होइथ। पुत्र सहित दशरथजी केँ देखिकय नगरक स्त्री-पुरुष बहुते प्रसन्न भ’ रहल छथि। आकाश सँ देवता लोकनि फूलक वर्षा कयकेँ नगाड़ा बजा रहल छथि आर अप्सरा सब गाबि-गाबिकय नाचि रहल छथि।
९. अगवानी मे आयल शतानन्दजी, अन्य ब्राह्मण, मंत्रीगण, मागध, सूत, विद्वान ओ भाट लोकनि बरियाती सहित राजा दशरथजीक आदर-सत्कार कयलनि। फेर ओ सब आज्ञा लयकय वापस लौटि गेलाह। बरियाती लग्नक दिन सँ पहिनहि आबि गेल छल, जाहि सँ जनकपुर मे खूब आनन्द मचि गेल छल। सब कियो ब्रह्मानंद प्राप्त कय रहल छलथि आर विधाता सँ मनबैत कहैत छलथि जे दिन-राति खूब पैघ भ जाय जाहि सँ ई आनन्दक अनुभूति एहिना बनल रहय।
१०. श्री रामचन्द्रजी और सीताजी सुन्दरताक सीमा छथि आर दुनू राजा पुण्य केर सीमा छथि। जहाँ-तहाँ जनकपुरवासी स्त्री-पुरुष लोकनिक समूह जमा भ’ कय यैह कहि रहल छथि। जनकजीक सुकृत (पुण्य) केर मूर्ति जानकीजी छथि और दशरथजी के सुकृत देह धारण कएने श्री रामजी छथि। दुनू राजाक समान कियो शिवजीक आराधना नहि कयलनि आर हिनका लोकनिक समान किनको फल सेहो नहि भेटलनि। हिनका समान जगत मे नहि कियो भेल, नहि कतहु अछि, आ नहिये होइवला अछि। हम सब सेहो सम्पूर्ण पुण्य केर राशि छी जे जगत मे जन्म लयकय जनकपुरक निवासी भेलहुँ, आर जे सब जानकीजी और श्री रामचन्द्रजीक छबि देखने छथि, तिनका जेकाँ विशेष पुण्यात्मा के होयत! आ, आब हम सब श्री रघुनाथजीक विवाह देखब जे एहि आँखिक असल लाभ सिद्ध होयत।
११. कोयलीक समान मीठ बजनिहाइर स्त्रीगण लोकनि एक-दोसर सँ कहैत छथि जे हे सुन्दर नेत्रवाली सखी-बहिन लोकनि, एहि विवाह मे बहुत लाभ अछि। बहुत भाग्य सँ विधाता सब काज सिद्ध कयलनि अछि। ई दुनू भाइ हमरा सभक नेत्रक अतिथि होइत रहता। जनकजी स्नेहवश बेर-बेर सीताजी केँ नैहर बजाओल करता आ करोड़ों कामदेव केर समान सुन्दर दुनू भाइ सीताजी केँ फेर विदागरी कराबय आयल करता। तखन हुनका लोकनिक अनेकों प्रकार सँ पहुनाई होयत। सखी! एहेन सासुर केकरा प्रिय नहि होयत! तखन-तखन हम सब नगर निवासी श्री राम-लक्ष्मण केँ देखि-देखि अत्यन्त सुखी होयब। हे सखी! जेहेन श्री राम-लक्ष्मण केर जोड़ा अछि, ओहने दु गोट कुमार राजाक संग आरो छथि। ओहो सब एक श्याम और दोसर गौर वर्ण के छथि, हुनको लोकनिक सब अंग बहुत सुन्दर अछि। जे लोक हुनका सब केँ देखि अयलाह अछि ओ सब यैह कहैत छथि। एक गोटे कहलखिन – हम त आइये हुनका देखलहुँ अछि, एतेक सुन्दर छथि मानू ब्रह्माजी अपनहि हाथे बनेने होइथ। भरत त श्री रामचन्द्रजी जेकाँ शकल-सूरत के छथि। स्त्री-पुरुष हिनका दुनू मे के राम आ के भरत छथि से चिन्हि नहि सकैत छथि। लक्ष्मण आर शत्रुघ्न दुनू के एक रूप छन्हि। दुनू के नख सँ शिखा धरि सब अंग अनुपम छन्हि। मोन केँ बहुत नीक लगैत अछि मुदा मुंह सँ ओकर वर्णन नहि भ’ सकैत अछि। हुनकर उपमा योग्य एहि तीनू लोक मे कियो नहि अछि।
१२. छन्द :
उपमा न कोउ कह दास तुलसी कतहुँ कबि कोबिद कहैं।
बल बिनय बिद्या सील सोभा सिंधु इन्ह से एइ अहैं॥
पुर नारि सकल पसारि अंचल बिधिहि बचन सुनावहीं॥
ब्याहिअहुँ चारिउ भाइ एहिं पुर हम सुमंगल गावहीं॥
दास तुलसी कहैत छथि जे कवि और कोविद (विद्वान) लग हिनका सभक लेल कोनो उपमा कतहु नहि अछि। बल, विनय, विद्या, शील और शोभाक समुद्र – एहि सभक समान यैह टा छथि। जनकपुरक सब स्त्री आँचर पसारिकय विधाताक केँ वचन (विनती) सुनबैत छथि जे चारू भाइ केर विवाह एहि नगर मे हो आर हम सब सुन्दर मंगल गाबी।
नेत्र मे प्रेमाश्रु केर जल भरिकय पुलकित शरीर सँ स्त्री लोकनि आपस मे कहि रहल छथि जे हे सखी! दुनू राजा पुण्यक समुद्र छथि, त्रिपुरारी शिवजी सब मनोरथ पूर्ण करता।
१३. एहि प्रकारे सब मनोरथ कय रहल छथि आ हृदय केँ उत्साहपूर्वक आनन्द सँ भरि रहल छथि। सीताजीक स्वयंवर मे जे राजा लोकनि आयल छलथि ओहो लोकनि चारू भाइ केँ देखि खूब सुख पेलनि। श्री रामचन्द्रजीक निर्मल और महान यश कहैत राजा लोकनि अपन-अपन घर गेलाह।
१४. एहि तरहें किछु दिन आर बीति गेल। जनकपुर निवासी और बरियाती सब खूब आनन्दित छथि। मंगल केर मूल लग्न केर दिन आबि गेल।
१५. हेमन्त ऋतु आर सुहाओन अगहन केर महीना छल। ग्रह, तिथि, नक्षत्र, योग और वार श्रेष्ठ छल। लग्न (मुहूर्त) शोधिकय ब्रह्माजी ओहि पर विचार कयलनि, और ओहि (लग्न पत्रिका) केँ नारदजीक हाथ (जनकजी ओतय) पठौलनि। जनकजीक ज्योतिषी लोकनि सेहो वैह गणना कय केँ रखने रहथि। जखन सब कियो ई बात सुनलनि त कहय लगलाह – एहि ठामक ज्योतिषी सेहो ब्रह्मे सब छथि।
१६. निर्मल एवं समस्त सुन्दर मंगल केर मूल गोधूलिक पवित्र बेला आबि गेल। सब अनुकूल शकुन होबय लागल। ई देखिते ब्राह्मण लोकनि जनकजी सँ बेरक बेगड़ता कहलाह। राजा जनक तखन पुरोहित शतानंदजी सँ कहला जे आब देरी कथी के। पुनः शतानंदजी मंत्री लोकनि केँ बजौलनि। ओ सब गोटे मंगल केर सामान साजिकय लय अनलाह।
१७. शंख, नगाड़ा, ढोल और बहुतो तरहक बाजा सब बाजय लागल। मंगल कलश आ शुभ शकुन केर वस्तु (यथा दधि, दुर्वा, आदि) सजायल गेल। सुन्दर सुहागिन स्त्रीगण सब गीत गाबि रहल छथि आ पवित्र ब्राह्मण लोकनि वेदक ऋचा पाठ-ध्वनि कय रहल छथि। सब मिलिजुलि एहि तरहें आदरपूर्वक बरियाती आनय चलि देलनि।
१८. अवधपति दशरथजीक समाज ई सारा वैभव देखलनि त हुनका सब केँ देवराज इन्द्र सेहो एहि इन्तजामक आगाँ छोट नजरि आबय लगलखिन। सब कियो राजा दशरथ आ बरियाती लोकनि सँ निवेदनपूर्वक विनती करैत कहलखिन्ह – समय भ’ गेल, आब चलय चलू। ई सुनैत देरी बरियाती पक्ष नगाड़ा पर मारलनि चोट। गुरु वशिष्ठजी सँ पुछिकय आ कुल केर सम्पूर्ण रीति केँ पूरा करैत दशरथजी मुनि व साधु लोकनिक समाजक संग चलि पड़लाह।
१८. अवध नरेश दशरथजीक भाग्य और वैभव देखि स्वयं केर जन्म पर्यन्त ओहि तुल्य नहि बुझि ब्रह्माजी आदि देवता लोकनि हजारों मुंह सँ हुनकर सराहना करय लगलाह। देवगण सुन्दर मंगल केर अवसर जानि, नगाड़ा बजा-बजाकय फूल बरसाबैत छथि। शिवजी, ब्रह्माजी आदि देववृन्द लोकनि टोली बना-बनाकय विमान पर जाय चढ़लथि। प्रेम सँ पुलकित शरीर व हृदय मे उत्साह भरने ओ सब श्री रामचन्द्रजीक विवाह देखय चलि देलनि।
१९. जनकपुर केँ देखिकय देवता सब एतबा अनुरक्त भ’ गेलाह जे हुनको सब केँ अपन-अपन लोक एकदम तुच्छ बुझि पड़लनि। विचित्र मंडप केँ तथा नाना प्रकारक अलौकिक रचना सबकेँ ओ सब चकित भ’ देखि रहला अछि। नगर केर स्त्री-पुरुष रूप केर भंडार, सुन्दर, सुलझल, श्रेष्ठ, धर्मात्मा, सुशील आ सुजान सब देखाइत छथि। हुनका सब केँ देखिकय समस्त देवता और देवांगना एना प्रभाहीन भ’ गेलथि जेना चन्द्रमाक उज्याला मे तारागण फीका भ’ गेल करैत अछि।
२०. ब्रह्माजी केँ विशेष आश्चर्य भेलनि। कियैक तँ ओतय ओ अपन कोनो रचना कतहु नहि देखलनि। तथापि एतेक उत्कृष्ट साज-सज्जा आ व्यवस्था सँ अति सन्तुष्ट आ प्रसन्न रहथि। ताहि पर शिवजी सब देवता केँ बुझबैत कहलनि जे अहाँ सब आश्चर्य मे ई जुनि बिसरय जाउ जे भगवानक महामहिमामयी निजशक्ति श्री सीताजी के आ अखिल ब्रह्माण्ड केर परम ईश्वर साक्षात् भगवान् श्री रामचन्द्रजीक विवाह थिकनि। हृदय मे धीरज धयकय एहि चेत केँ बेर-बेर स्मरण करू। एहि मे आश्चर्यक कोनो बात कतय! जिनकर नाम लैते जग भरिक अमंगल केर जड़ि कटि गेल करैत अछि आर चारू पदार्थ अर्थ, धर्म, काम व मोक्ष मुट्ठी मे आबि जाइत अछि, ई वैह जगत केर माता-पिता श्री सीतारामजी थिकाह। काम केर शत्रु शिवजी सब केँ बुझबैत ई महासत्य बयान कयलनि। एहि प्रकारें शिवजी देवता लोकनि केँ बुझौलनि आर फेर अपन श्रेष्ठ बसहा नंदीश्वर केँ आगू बढ़ेलनि।
२१. देवता सब देखलथि जे दशरथजी मोन मे खूब गदगद आ हुनकर शरीर बेर-बेर पुलकित भ’ रहल छन्हि। हुनका संग परम हर्षयुक्त साधु व ब्राह्मण लोकनिक मंडली एना शोभा दय रहल अछि मानू समस्त सुख स्वयं शरीर धारण कय केँ हुनकर सेवा कय रहल छल। चारू सुन्दर पुत्र संग मे एना सुशोभित छथि मानू जेना सम्पूर्ण मोक्ष (सालोक्य, सामीप्य, सारूप्य, सायुज्य) शरीर धारण कएने हो। मरकतमणि और सुवर्ण केर रंग वला सुन्दर जोड़ी केँ देखिकय देवता सब अथाह प्रीति मे डूबि गेलाह। फेर रामचन्द्रजी केँ देखिकय ओ सब हृदय मे अत्यन्त हर्षित भेलथि आ राजाक सराहना कयकेँ खूब फूल बरसौलनि। नख सँ शिखा तक श्री रामचन्द्रजीक सुन्दर रूप केँ बेर-बेर देखैत पार्वतीजी सहित श्री शिवजी केर शरीर सेहो पुलकित भ’ गेलनि आर हुनका लोकनिक नयन मे प्रेमक नोर भरि गेलनि।
२२. रामजीक मोरक कंठ समान कांति (हरिताभ) श्याम शरीर छन्हि। बिजली केँ सेहो निरादर करयवला प्रकाशमय सुन्दर पियर रंगक वस्त्र छन्हि। सब मंगल रूप और सब प्रकार के सुन्दर भाँति-भाँति के विवाहक आभूषण सब शरीर पर सजल छन्हि। हुनकर सुन्दर मुख शरत्पूर्णिमाक निर्मल चन्द्रमा समान और मनोहर नेत्र नवीन कमल केँ लजबयवला छन्हि। सम्पूर्ण सुन्दरता अलौकिक छन्हि। माया केर बनल दिखाबटी सुन्दरता नहि अपितु दिव्य सच्चिदानन्दमयी सुन्दरता जेकर वर्णन कियो नहि कय सकैत अछि, बल्कि मोन केँ बहुत प्रिय लगैत अछि।
२३. संग मे मनोहर भाइ लोकनि शोभित छथि जे चंचल घोड़ा सब पर बैसल ओकरा नचबैत चलल जा रहल छथि। राजकुमार लोकनि श्रेष्ठ घोड़ा सभक विशिष्ट चालि देखा रहल छथि। वंश केर प्रशंसा करयवला मागध-भाट लोकनि विरुदावली सुना रहल छथि।
२४. जाहि घोड़ा पर श्री रामजी विराजमान छथि ओकर तेज गति देखि गरुड़जी सेहो लजा जाइत छथि, ओकर त वर्णन संभवे नहि अछि, ओ सब तरहें सुन्दर अछि मानू कामदेव अपने घोड़ाक रूप धारण कय लेने होइथ।
छन्द :
जनु बाजि बेषु बनाइ मनसिजु राम हित अति सोहई।
आपनें बय बल रूप गुन गति सकल भुवन बिमोहई॥
जगमगत जीनु जराव जोति सुमोति मनि मानिक लगे।
किंकिनि ललाम लगामु ललित बिलोकिसुर नर मुनि ठगे॥
मानू जे श्री रामचन्द्रजी लेल कामदेव घोड़ाक वेश बनाकय अत्यन्त शोभित भ’ रहल छथि। ओ अपन अवस्था, बल, रूप, गुण और चालि सँ समस्त लोक केँ मोहित कय रहल छथि। ओहि मे सुन्दर घुँघरू लागल ललित लगाम देखि देवता, मनुष्य आ मुनि सब ठकायल रहि जाइत छथि, माने जे देखिते रहि जाइत छथि।
२५. प्रभुक इच्छा मे अपन मोन केँ लीन कएने चलैत ओ घोड़ा सब खूबे शोभा पाबि रहल अछि। मानू तारागण आ बिजली सँ अलंकृत मेघ सुन्दर मोर केँ नचा रहल हो।
२६. जाहि श्रेष्ठ घोड़ा पर श्री रामचन्द्रजी सवार छथि ओकर वर्णन सरस्वतीजी सेहो नहि कय सकैत छथि। शंकरजी श्री रामचन्द्रजीक रूप मे एना अनुरक्त भेलाह जे हुनका अपन पन्द्रह नेत्र एहि समय बहुते नीक लागय लगलन्हि। भगवान विष्णु जखन प्रेम सहित श्री राम केँ देखलाह त ओ रमणीयताक मूर्ति श्री लक्ष्मीजी के पति श्री लक्ष्मीजी सहित मोहित भ’ गेलाह। श्री रामचन्द्रजीक शोभा देखिकय ब्रह्माजी बड़ा प्रसन्न भेलाह लेकिन अपना पास आठहि टा आँखि भेला सँ पछताबा करय लगलाह। देवता लोकनिक सेनापति स्वामि कार्तिक केर हृदय मे बड़ा उत्साह अछि कियैक तँ ओ ब्रह्माजी सँ डेढ़-गुना यानि कि बारह नेत्र सँ रामदर्शनक सुन्दर लाभ उठा रहल छलथि। सुजान इन्द्र अपन हजारों आँखि सँ श्री रामचन्द्रजी केँ देखि रहल छलथि आर गौतमजीक श्राप केँ अपना लेल परम हितकर मानि रहल छलथि। सब गोटे देवता देवराज इन्द्र सँ ईर्षा कय रहल छथि आर कहि रहल छथि जे आइ इन्द्र के समान भाग्यवान दोसर कियो नहि अछि। श्री रामचन्द्रजी केँ देखिकय देवगण प्रसन्न छथि आर दुनू राजा केर समाज मे विशेष हर्ष के माहौल अछि।
छन्द :
अति हरषु राजसमाज दुहु दिसि दुंदुभीं बाजहिं घनी।
बरषहिं सुमन सुर हरषि कहि जय जयति जय रघुकुलमनी॥
एहि भाँति जानि बरात आवत बाजने बहु बाजहीं।
रानी सुआसिनि बोलि परिछनि हेतु मंगल साजहीं॥
दुनू दिश सँ राजसमाज मे अत्यन्त हर्ष पसरल अछि आर खूब जोर-जोर सँ बाजा सब बाजि रहल अछि। देवता लोकनि प्रसन्न भ’ कय ‘रघुकुलमणि श्री राम की जय हो, जय हो, जय हो’ कहैत फूल बरसा रहल छथि। एहि तरहें बरियाती केँ अबैत जानि बहुतो प्रकारक बाजा सब बाजय लागल आर रानी लोकनि सुहागिन स्त्रीगण सब केँ बजाकय परिछन लेल मंगल द्रव्य सब सजाबय लगलीह।
२७. अनेकों प्रकार सँ आरती सजाकय और समस्त मंगल द्रव्य केँ यथायोग्य सजाकय गजगामिनी (हाथी सन चालि वाली) उत्तम स्त्रीगण सब आनन्दपूर्वक परिछन लेल चलि देलीह। सब स्त्रीगण चन्द्रमुखी (चन्द्रमा के समान मुंहवाली) आर सब मृगलोचनी (हरिण केर समान आँखि वाली) छथि आर सब अपन शरीर केर शोभा सँ रति के गौरव छोड़ेनिहाइर छथि। रंग-बिरंगक सुन्दर साड़ी पहिरने आर शरीर पर सब तरहक आभूषण (गहना) सजौने छथि। समस्त अंग केँ सुन्दर मंगल पदार्थ सँ सजेने ओ कोयलियो केँ लजबैत अति मधुर स्वर सँ गान कय रहली अछि। कंगन, करधनी और नूपुर बाजि रहल अछि। स्त्रीगणक चलाय देखि कामदेवहु केर हाथी लजा गेल छल। अनेकों तरहक बाजा सब बाजि रहल अछि। आकाश आ नगर दुनू स्थान मे सुन्दर मंगलाचार भ’ रहल अछि।
२८. शची (इन्द्राणी), सरस्वती, लक्ष्मी, पार्वती आर जे स्वभावहि सँ पवित्र आ सुन्दर-सयानी देवांगना लोकनि छलीह ओ सब भेष बदलि सुन्दर स्त्री केर वेश बनाकय रनिवास मे जाय मिलि गेलीह आर मनोहर वाणी सँ मंगलगान करय लगलीह। सब कियो हर्षक विशेष वश मे रहथि, तेँ कियो हुनका सब केँ नहि चिन्हलक।
छन्द :
को जान केहि आनंद बस सब ब्रह्मु बर परिछन चली।
कल गान मधुर निसान बरषहिं सुमन सुर सोभा भली॥
आनंदकंदु बिलोकि दूलहु सकलहियँ हरषित भई।
अंभोज अंबक अंबु उमगि सुअंग पुलकावलि छई॥
के केकरा चिन्हय-बुझय! आनन्द केर वश भेल सब दूल्हा बनल ब्रह्म केर परिछन करय चललीह। मनोहर गान भ’ रहल अछि। मधुर-मधुर नगाड़ा बाजि रहल अछि। देवता सब फूल बरसा रहल छथि। बड़ा भारी शोभा पसरल अछि। आनन्दकन्द दूल्हा केँ देखिकय सब स्त्रि लोकनि हृदय मे हर्षित छथि। हुनका लोकनिक कमल समान नेत्र मे प्रेमाश्रुक जल उमड़ि गेल अछि, अंग मे पुलकावली (रोमांच) बेर-बेर उठि रहल अछि।
२९. श्री रामचन्द्रजीक वरक वेश देखि सीताजीक माता सुनयनाजीक मोन मे जे सुख भेटलनि से हजारों सरस्वती और शेषजी सौओ कल्प धरिक समय मे नहि कहि सकैत छथि। अथवा लाखों सरस्वती और शेष लाखों कल्प मे पर्यन्त नहि कहि सकैत छथि। मंगल अवसर बुझि नेत्र केर जल केँ रोकने रानी प्रसन्न मोन सँ परिछन कय रहल छथि। वेद मे कहल गेल आ कुलाचार मुताबिक सब व्यवहार रानी खूब नीक जेकाँ पूरा कयलीह।
३०. पंचशब्द (तंत्री, ताल, झाँझ, नगारा आर तुरही – एहि पाँच प्रकार के बाजाक शब्द), पंचध्वनि (वेदध्वनि, वन्दिध्वनि, जयध्वनि, शंखध्वनि और हुलूध्वनि) और मंगलगान भ’ रहल छल। नाना प्रकार के वस्त्र सभक पाँवड़ (चलयवला मार्ग पर बिछायल जायवला कार्पेट) पड़ि रहल छल।
३१. रानी आरती कयकेँ अर्घ्य देलनि तखन श्री रामजी विवाह मंडप मे गमन कयलथि। दशरथजी अपन मंडली सहित विराजमान भेलथि। हुनकर वैभव केँ देखिकय लोकपाल सेहो लजा गेलथि। समय-समय पर देवता सब फूल बरसाबैत रहैत छथि आर भूदेव ब्राह्मण समयानुकूल शांति पाठ करैत छथि। आकाश और नगर मे शोर मचि रहल अछि। अपना-पराया कियो किछु नहि सुनैत अछि।
३२. एहि तरहें श्री रामचन्द्रजी मंडप मे अयलाह आर अर्घ्य दयकय आसन पर बैसायल गेलाह। आसन पर बैसाकय, आरती कयकेँ दूल्हा केँ देखिकय स्त्रीगण सब खूब सुखी भ’ रहल छथि। ओ सब ढेर-के-ढेर मणि, वस्त्र आर गहना निछावर करैत मंगलगीत गाबि रहल छथि। ब्रह्मा आदि श्रेष्ठ देवता ब्राह्मणक वेश बनाकय तमाशा सब देखि रहला अछि। ओ सब रघुकुल रूपी कमल केँ प्रफुल्लित करयवला सूर्य श्री रामचन्द्रजीक छबि देखिकय अपन जीवन सफल बुझि रहल छथि।
३३. नौआ, बारी (सेवादार), भाट और नट श्री रामचन्द्रजीक निछावर पाबि खूब आनन्दित भ’ रहल छथि। ओ सब माथ बेर-बेर झुकबैत आ आशीष दैत रहैत छथि। हर्ष सँ हुनका लोकनिक हृदय भरि गेल छन्हि।
३४. वैदिक और लौकिक – सब विध (रीति) पूरा कय समधिद्वय जनकजी और दशरथजी खूब प्रेम सँ गला मिला रहल छथि। दुनू महाराज मिलन करैत एना शोभित भेलथि जे देखि कवि लोकनि उपमा दैत लजा जाइथ। जखन कोनो उपमा नहि भेटलनि, तखन हृदय मे हारि मानि ओ मोन मे यैह उपमा निश्चित कयलनि जे हिनका लोकनिक समान यैह टा छथि। समधि लोकनिक मिलाप या परस्पर संबंध देखि देवता अनुरक्त भ’ गेलथि आ फूल बरसाकय हुनकर यश गाबय लगलथि। ओ सब कहय लगलथि जे जहिया सँ ब्रह्माजी एहि जगत केँ उत्पन्न कयलनि तहिये सँ हम सब बहुतो विवाह देखलहुँ-सुनलहुँ, लेकिन सब प्रकार सँ समान साज-समाज और बराबरीक (पूर्ण समतायुक्त) समधि त आइये टा देखलहुँ अछि।
३५. देवता लोकनिक सुन्दर सत्यवाणी सुनिकय दुनू दिश अलौकिक प्रीति पसैर गेल। सुन्दर पाँवड़ व अर्घ्य दैत जनकजी दशरथजी केँ आदरपूर्वक मंडप तक लय अनलनि।
छन्द :
मंडपु बिलोकि बिचित्र रचनाँ रुचिरताँ मुनि मन हरे।
निज पानि जनक सुजान सब कहुँ आनि सिंघासन धरे॥
कुल इष्ट सरिस बसिष्ट पूजे बिनय करि आसिष लही।
कौसिकहि पूजन परम प्रीति कि रीति तौ न परै कही॥
मंडप केँ देखि ओकर विचित्र रचना और सुन्दरता सँ मुनिक मोन सेहो मोहित भ’ गेलनि। सुजान जनकजी अपनहि हाथ सँ सभक लेल सिंहासन लगौलनि। ओ अपन कुल केर इष्टदेवताक समान वशिष्ठजी केर पूजा कयलनि आर विनय कय केँ आशीर्वाद प्राप्त कयलनि। विश्वामित्रजीक पूजा करैत समय केर परम प्रीति केर रीति त कहितो नहि बनैत अछि।
३६. राजा जनक वामदेव आदि ऋषि लोकनिक खूब प्रसन्न मोन सँ पूजा कयलनि। सब गोटे केँ दिव्य आसन देलनि आर सबसँ आशीर्वाद प्राप्त कयलनि। फेर ओ कोसलाधीश राजा दशरथजीक पूजा ईश महादेवहि केर समान कयलनि, आन कोनो भाव नहि छलन्हि। तदनन्तर हुनका संग सम्बन्ध केँ अपन भाग्य आ वैभव विस्तार केर सराहना कय हाथ जोड़ि विनती आ बड़ाई कयलनि।
३७. राजा जनकजी सब बरियाती लोकनि केँ सेहो समधि दशरथेजी जेकाँ खूब आदरपूर्वक पूजन कयलनि आर सब केँ उचित आसन देलनि। हम एक मुंह सँ एहि उत्साह के कि वर्णन करू! राजा जनक दान, मान-सम्मान, विनय और उत्तम वाणी सँ सब बरियाती केर सम्मान कयलथि।
३८. ब्रह्मा, विष्णु, शिव, दिक्पाल और सूर्य, जे-जे श्री रघुनाथजीक प्रभाव केँ जनैत छलाह ओहो सब रूप बदलि-बदलि ब्राह्मणक वेश बना खूब सुख पबैत ई सारा लीला देखि रहल छलथि। जनकजी हुनको सब केँ देवता समान बुझि पूजन कयलनि आर बिना चिन्हने सब केँ सुन्दर आसन देलनि।
छन्द :
पहिचान को केहि जान सबहि अपान सुधि भोरी भई।
आनंद कंदु बिलोकि दूलहु उभय दिसि आनँदमई॥
सुर लखे राम सुजान पूजे मानसिक आसन दए।
अवलोकि सीलु सुभाउ प्रभु को बिबुध मन प्रमुदित भए॥
के केकरा चिन्हय-जानय! सब कियो अपनहुँ सुधि बिसरि गेल छल। आनन्दकन्द दूल्हा केँ देखिकय दुनू दिश आनन्दमयी स्थिति बनल छल। सुजान सर्वज्ञ श्री रामचन्द्रजी सब देवता लोकनि केँ चिन्हि गेलाह आर हुनका सभक मानसिक पूजा कय केँ मानसिक आसन प्रदान कयलनि। प्रभुक शील-स्वभाव देखि देवगण मनहि-मन खूब आनन्दित भेलाह। श्री रामचन्द्रजीक मुख रूपी चन्द्रमाक छबि केँ सभक सुन्दर नेत्र रूपी चकोर आदरपूर्वक पान कय रहल अछि आ प्रेम ओ आनन्दक कोनो कमी नहि अछि, सब आनन्दमग्न अवस्था मे देखल जा रहल छथि।
३९. समय देखि वशिष्ठजी शतानंदजी केँ आदरपूर्वक बजौलनि। ओ हुनका लग आदर संग अयलाह। वशिष्ठजी कहलखिन – आब जाउ आ राजकुमारी केँ आनि लियौन। मुनिक आज्ञा पाबि प्रसन्नतापूर्वक शतानंदजी जानकीजी केँ विवाह मंडप मे अनबाक वास्ते अन्दर चलि गेलाह। बुद्धिमती रानी पुरोहित केर वाणी सुनि सखी सभक संग अत्यन्त प्रसन्नता सँ भरि ब्राह्मणक स्त्रीगण आ कुल केर बूढ़-पुरान स्त्रीगण सहित कुलरीति पूरा कय सुन्दर-सुन्दर मंगलगीत गाबय लगलीह।
४०. श्रेष्ठ देवांगना लोकनि सेहो सुन्दर मनुष्य-स्त्रीक वेश मे छलीह, सब कियो स्वभावहि सँ सुन्दरी आर श्यामा (सोलह वर्ष केर अवस्था वाली) छलीह। हुनका सब केँ देखि रनिवासक स्त्रीगण खूब सुख पबैत छथि आर बिना चिन्हने ओ लोकनि सब केँ अति प्रिय लागि रहल छथि। हुनका सब केँ पार्वती, लक्ष्मी और सरस्वती समान जानि रानी बेर-बेर सम्मान करैत छथि। रनिवासक स्त्रीगण और सखी लोकनि सीताजी केर श्रृंगार कयकेँ मंडली बनाकय प्रसन्न भ’ हुनका मंडम मे लय चललीह।
हरिः हरः!!


text:
कैलारीके टेंढी गाउँमे कोरोना संक्रमणके दुसरा चरण
पहुरा समाचारदाता
हसुलिया, ६ कार्तिक । कैलालीके कैलारी गाउँपालिकामे पहिलचो समुदायमे कोरोना संक्रमण फैलल् पुष्टि हुइल बा ।
जिल्लाके टमान पालिकामे तीव्र रुपमे स्थानीय संक्रमण बर्हटी रहल कैलारी गाउँपालिका संक्रमणके दुसरा चरणसे मुक्त रहे । मने बुधके वडा नम्बर ८ के टेंढी गाउँमे कोरोना संक्रमण समुदायमे फैलल् पुष्टि हुइल गाउँपालिकामे कार्यरत स्वास्थ्यकर्मी कुसुम चौधरी जानकारी डेलै ।
ओहकान अनुसार धनगढीसे घर गैल उ गाउँके दुई जनहनमे कोरोना संक्रमण हुइल रहे । उहाँहुक्रनके कन्ट्याक्टमे आइल परिवारके दुई जनहनमे फेन कोरोना संक्रमण पुष्टि हुइल बा । सेती प्रादेशिक अस्पतालके प्रयोगशालामे करल परीक्षणमे बुधके एक महिला ओ औरे एक पुरुष कैके दुई जनहनके रिपोर्ट पोजेटिभ आइल चौधरी जानकारी डेलै ।
‘यिहीसे आघे, छ÷सात महिनासम कन्ट्याक्ट ट्रेसिङ करल सक्कु जनहनके नेगेटिभ रिपोर्ट आइल रहे’, उहाँ कहलै । ‘गाउँपालिकामे पहिलचो दुसरा चरणमे संक्रमण फैलल् पुष्टि हुइल बा ।’
टेंढी गाउँमे समुदायमे कोरोना फैलल्पाछे आज गाउँभरिक मनैनके स्वाब संकलन कैना तयारी करल चौधरी जानकारी डेलै । धनगढीसे जाके संक्रमित पुष्टि हुइल व्यक्ति धनगढीमे आल्मुनियम पसलमे काम कैना करल जनाइल बा ।


text:
विचार
– प्रवीण नारायण चौधरी
समस्या आ समाधान
पराम्बा जानकी केर कृपा अद्भुत अछि, कियैक त अपने लोकनि मे एक-दोसरक प्रति निष्ठा आ विश्वास मे कहियो कतहु कमी नहि देखल। दु-चारि-दस उचक्का केर बात छोड़ि दी त मोटामोटी एहि समूह पर आपसी विश्वास सर्वोत्कृष्ट अछि। से जरुरियो अछि। आखिर विवाह सँ जुड़ल विमर्श आर आदर्शतम व्यवहार अर्थात् मांगरूपी दहेज सँ मुक्त सम्बन्ध स्थापित करबाक सवाल छैक। ई बहुत कठिन काज थिकैक।
हमर अनुभव कहैत अछि जे विवाह सम्बन्ध तय करब जीवनक सब सँ पैघ चुनौती थिकैक। हम हिन्दू रिवाज मे किंवा भारतीय मुस्लिमक रिवाज या फेर विश्व भरिक मानव केर वैवाहिक सम्बन्ध तय करय मे एतेक चुनौती नहि देखैत छी जतेक कि मिथिलाक ब्राह्मण परिवार व गोटेक आरो समुदाय जे कतेको रास नियम, कानून, कायदा विवाह होमय जा रहल जोड़ीक व्यक्तिगत उम्र, गोत्र, योग्यता, पेशा, आत्मबल, शारीरिक संरचना ओ वर्ण संग माता-पिता, कुल परिवार, मूल, गामघर, खेत-पथार, मकान, कतेक भाइ-बहिन, भाइ-बहिनक विवाह कतय आ केहेन परिवार मे, माने जे कतेक कहू… विवाह पूर्व लगभग सब बातक निरीक्षण कय लेल जाइत छैक। आर दिनानुदिन ई निरीक्षणक प्रक्रिया आरो गहींर-गूढ़ भेल जा रहलैक अछि। आब त ईहो देखल जा रहलैक अछि जे लड़का कोन शहर मे रहि रहल अछि, फ्लैट किनलक या फेर भाड़ाक घर मे रहैत अछि, भाड़ाक घर केहेन छैक, लड़काक सैलरी पैकेज कतेक छैक, माने जे बेटीवला अपन बेटी लेल बहुत रास सोच रखैत अछि। हँ, साधारण आय केर परिवारक बेटी वा ओ परिवार भले अपन साइज अनुसार कम महात्वाकांक्षी रहय – लेकिन मध्यमवर्गीय परिवारक अवस्था यैह छैक जे ओकर महात्वाकांक्षा आकाश छूबि रहल छैक।
हम व्यक्तिगत रूप सँ एहि तरहक उच्च महात्वाकांक्षा आ एतेक बेसी खोद-बिद केर विरूद्ध लोक छी। हमरा पारिवारिक संस्कार, माता-पिताक ईमानदारिता आ लड़काक योग्यताक संग ओकर जीवन प्रति कि सोच छैक – ई बेसी महत्वपूर्ण बुझाइत अछि। हम अपन बेटीक सोच जनैत छी, हमरा बेटीक भविष्य केर दर्शन आध्यात्मिक रूप सँ करबाक परख होयब आवश्यक अछि। बेटी-जमाय मे सामंजस्य, हुनका लोकनिक परिवार मे आपसी सद्भाव आ परस्पर सहयोगक संस्कार, संयुक्त परिवार आ जिम्मेदारी निभेबाक रेबाज – ई सब बेसी महत्वपूर्ण बुझाइत अछि। आमदनी कमो रहल मुदा ओतबे मे आनन्दक संग जीवन चला लेबाक आत्मसंतोषक दर्शन करब परमानन्द दैत अछि। ई कि जे लाखों टका कमाइत छी आ आनन्दक अनुभूति अछिये नहि? हाँव-डाँव-हाँव-डाँव लगले रहैत अछि? ना! एहेन परिवार हमरा निकृष्ट बुझाइत अछि। कंजूस लोक केँ देखि हमरा अनेरे हँसी लागय लगैत अछि, ओकरा बुझय नहि दियैक से अलग बात छैक। ई हमर निजी विचार छी। एहि लेल हम स्वतंत्र छी। धियापुता सँ सेहो खुलिकय बात करैत छी। ओकरो सभ केँ एहि तरहक खुलापन अपनेबाक सक भरि प्रयास करैत रहैत छी। ईहो बुझा दैत छियैक जे जरूरी नहि कि सब हमरे-तोरा जेहेन हुअय। विचार सभक अलग-अलग छैक, कारण प्रकृति सभक अलग-अलग छैक। गणित केर समुच्चय सिद्धान्त अनुरूप राजस, तामस आ सात्विकताक तीन मुख्य अवयवक १ सँ १०० ग्रेड मे परिवर्तनक संग मिश्रण बनैत मनुष्यक प्रकृति बनबाक सिद्धान्त सेहो सिखा देने छियैक। जेना कोनो व्यक्तिक प्रकृति मे ७०% + २०% + १०% राजसिक + तामसिक + सात्विक अवयवक मिश्रण छैक त दोसर मे ई तीनू अवयवक परिमाण परिवर्तित रूप मे रहतैक आर तेँ ओकरा सभक प्रकृति मे भिन्नता स्पष्ट रहतैक। अतः हम सब अपन प्रकृति केँ नीक सँ अवलोकन करैत दोसरक प्रकृति संग तालमेल बनेबाक गुण धारण करी, कल्याण निश्चित होयत। अन्यथा उपद्रव आ तनाव अवश्यम्भावी छैक। सावधान!
अन्तिम मे निष्कर्ष आ अपील सेहो –
एहि लेख केर निष्कर्ष एतबी अछि जे हम मनुष्य एकटा सामाजिक प्राणी होयबाक कारण जंगल केर कानून पर नहि जीबि सकैत छी। समस्या आ चुनौती अनेकों छैक। समाधान ताकब बेसी जरूरी अछि। दहेज मुक्त मिथिला मंच हमरा सभ लेल एकटा सटीक आ समुचित समाधानक मंच थिक। ओहिना नहि हम बेर-बेर पराम्बा जानकी केँ सोझाँ राखि पूर्ण विवेक सँ काज लेबाक अनुरोध करैत रहैत छी – चूँकि विवाह जिनगी भरिक परिभाषा आ व्याख्या थिकैक, तेँ हमरा लोकनि भगवती केँ सदिखन सर्वोच्च सोच मे राखि कोनो निर्णय करी। वैवाहिक सम्बन्ध लेल परिचय आ सम्पूर्ण पक्षक परीक्षण बहुत जरूरी अछि। संगहि व्यवहार मे सेहो ओतबे बेसी पवित्रता सँ दुइ नर आ मादा मानव केर गठबन्धन करब त ओ दुनूक प्रसन्नताक संग ई संसारहु केँ प्रसन्नता भेटतैक। एहि मंच पर बेसी सँ बेसी परिचय आबय, बेसी सँ बेसी प्रस्ताव आबय, पुनः ताहि परिचय ओ प्रस्ताव पर अपने लोकनि द्रुत प्रतिक्रिया करी, समाधान ताकी, समाधान सुझाबी, आदि। ई जरूरी छैक। एहि लेल हम सब सँ बेर-बेर विनम्र अनुरोध करैत छी। आशा नहि बल्कि विश्वास अछि जे अपने सब एहि लेल पूर्ण सचेतना सँ योगदान देबैक। अस्तु!
एकटा आर महत्वपूर्ण बात – वैवाहिक परिचय शेयर करय सँ हिचकिचाहटक समस्या आ ओकर समाधान
समूह पर कोनो वैवाहिक परिचय शेयर करब कतेको लोक लेल धाख आ लोकलज्जाक विषय बनैत अछि, ई स्वाभाविके छैक। एहि संसार मे दोसर जतेक सहयोग नहि करत तेकर सौ गुना बेसी खिद्धांस (कुचर्चा) करैत अछि। एहि बातक डर भले केकरा नहि हेतैक एहि संसार मे! विवाहक समस्या मे त दोसरक भूमिका आर आगिलगौना वला बेसी देखल जाइत छैक। भभाकय नहि हँसय जायब कियो ई सुनिकय जे हमरो विवाह मे कय गोट घटक केँ एहिना कतेको लोक घुमेलनि – एगो केँ हमहूँ घुमा देलियैक जखन सुनलियैक जे हुनका कियो कहि देने रहनि कि लड़काक बाप सबटा जमीन-जथा बेचि देलकैक, ओकरा डीह छोड़ि दुओ धूर जमीन नहि छैक। हाहा! देखल कनियाँ, सगुन देल, सब बात फाइनल…. बस लोकहि केर कहलहबा बातक जिकिर हमरा लग ओहि कन्यापक्षक कियो लोक कय देने छलाह आर हम तुरन्त अपन बापक अद्भुत फोलोवर ओतय विवाह करय सँ मना कय देल। बहुत फजगज भेल, परञ्च हम अपन पिताक अपमान केँ वर्दाश्त नहि कय सकैत छलहुँ, हम हरगिज विवाह नहि करब से कहि ओ सम्बन्ध ओत्तहि क्लोज कय देल। त, हमर कहबाक तात्पर्य यैह अछि जे लोकक कुचर्चाक डर सँ कतेको लोक वैवाहिक परिचय शेयर करय सँ डराइत छथि। हुनकर डर केँ समाप्त करबाक लेल एकटा बहुत सहज उपाय अछि। परिचय मे किनको नाम नहि दियौक। केवल उम्र, गोत्र, शिक्षा, पेशा, आय, अन्य विशेष बात जाहि सँ सामनेवलाक मोनक उद्वेग स्वतः शान्त हेतनि आ ओ परिचय प्रति आकर्षित सेहो हेताह ततबे बातक उल्लेख करू। आर, ओहि परिचय प्रति वर अथवा कन्याक परिचय – प्रस्ताव आमंत्रित करू, ताहि लेल एकटा व्हाट्सअप नम्बर या ईमेल आईडी – से जरूर दियौक। भऽ गेल, एतबे मे अहाँक काज शीघ्रातिशीघ्र भऽ जायत। कारण अहाँक समस्याक समाधान दोसरक समस्या मे निहित अछि, अहाँ खुलबय नहि त लोक बुझतय कोना, आ खुलबाक लेल सहज उपाय छैक – केवल गुण-धर्म-अनाम परिचय दैत सम्पर्क करय लेल अपील करू। दैट्स आल!
पुनः शुभकामना – दहेज मुक्त मिथिला समाधानक मंच थिक से विश्वास करब आ जानकी जी प्रति आशावान रहब। ॐ तत्सत्!!


text:
मैथिली विषय ल 17 गोटे भेलथि सफल
रजनी झा भेलीह मैथिली स पहिल महिला आइएएस
नीलू कुमारी
पटना । जहिया स मैथिली संघ लोकसेवा आयोग मे शामिल भेल अछि, सब साल अपन रिकार्ड कए अपनेहि तोडि रहल अछि। एहि साल संघ लोकसेवा आयोग क आयल परिणाम मे मैथिली भाषा ल कए उत्तीर्ण अभ्यार्थीक संख्या नहि केवल पिछला साल स बेसी अछि, बल्कि पहिल बेर सूची मे महिलाक नाम सेहो देखा रहल अछि। संघ लोकसेवा आयोग मे एहि साल मैथिली भाषा लेनिहार कुल 17 गोटे पास भेलथि अछि, जाहि मे दू गोटे मिथिला क्षेत्र स नहि छथि। लिखित परीक्षा मे मैथिली अभ्यर्थी क सफलताक प्रतिशत 25 स ऊपर रहल जखनकि साक्षात्कर मे मैथिली अभ्यर्थी क सफलताक प्रतिशत करीब करीब 85 क आसपास रहल अछि, जे एक बेर फेर अन्य भाषाक मुकााबले मैथिली कए सफलताक कुंजी साबित केलक अछि। बिरेंद्र झा क पुत्री रजनी झा मैथिली विषय स संघ लोकसेवा आयोग क परीक्षा पास केनिहारि पहिल महिला अभ्यार्थी भ गेलथि अछि। रजनी कए 591वां स्थान भेटल अछि। 706वां अंक अननिहार सतपाल राजस्थानक रहनिहर छथि, जखन कि महेंद्र राम क पुत्र अमित अनंद उत्तर प्रदेश क रहनिहार छथि। अमित कए 763वां स्थान भेटल अछि। एहिना शंभु यादव क पुत्र आदित्य आनंद कए 863, उपेंद्र यदव क पुत्र संतोष कुमर कए 692, रिसब कुमार कए 162, अंजनी कए 164, रोशन कए 352, सोनम कुमार कए 625, कुमार गौरव कए 831, प्रवीण प्रकाश कए 846, कुमार सत्यम कए 858, मनीष चौधरी कए 908, ब्रिजभूषण पांडेय कए 925, विवेक कए 619, प्रवीण कए 628 आ
अरविंद कए 1050 वां रेंक भेटल अछि।


text:
संजना आ संजयकेँ
ब्याहक तैयारीमे जोर-सोरसँ संजनाक बाबूजी आ हुनक सभ
परिबार तन-मन-धनसँ लागल । संजना आ संजय
दुनू एक्के संगे मेडिकलमे पढ़ै छल
ओहि बिच दुनूमे पिआर भेलै आ आब सभक बिचारसँ
ब्याह भए रहल छैक । चूकी संजयकेँ पिताजी अप्पन
ऑफिसक काजसँ युएसए गेल रहथि आ एहि ठाम
हुनक सभटा काज हुनक छोट भेए अर्थात
संजयकेँ कक्का कएलनि ।
आब काइल्ह ब्याह
तँ आइ गाम एलथि गाम परहक सभ
तैयारी देख ओ प्रशन्न भेला । बाते बातमे
हुनका ज्ञात भेलनि जे कन्यागत
दिससँ पंद्रह लाख रुपैया दहेज सेहो संजयकेँ कक्का ठीक केने छथि आ कन्यागत
देबैक लेल सेहो मानि गेल छथि । मानितथिन किएक नहि उच्च कुल-खनदान, वर डॉक्टर,वरक बाबू
बड्डका डॉक्टर, गाममे सए बीघा खेत, बेनीपट्टीमे
शहरक बीचो-बिच चारि बीघाक घड़ाड़ी ।
मुदा संजयक
बाबूकेँ ई बातसँ किएक नहि जानि खुशी नहि भेलन्हि । ओ तुरंत ड्रायबरकेँ
कहि गाड़ी निकलबा कन्यागत ओहिठाम पहुँचलाह । काइल्ह ब्याह
आ आइ वरक बाबू उपस्थीत, मोनक संकाकेँ
नुकबैत कन्यागत दिससँ कन्याँक बाबू सहीत सभ
दासोदास उपस्थीत । पानि, चाह शरबत, नास्ता, पंखा सभ प्रस्तुत कएल गेल । संजयक बाबू
ओहि सभकेँ नकारैत दू टूक बात
संजनाक बाबूसँ बजलाह, " समधि कनी हमरा अपनेसँ एकांतमे
गप्प करैक अछि ।"
हुनक संकेत पाबि
सभ गोते ओहि ठामसँ हटि गेलाह, मुदा सभक मोनमे अंदेसा भरल, कतेको गोटा
दलानक कोंटासँ सुनैक चेष्टामे सेहो । सभकेँ गेला बाद
संजयक बाबू संजनाक बाबूसँ, "समधि ! हम तँ एखने दू घंटा
पहिने युएसएसँ एलहुँ क्षमा करब पहिने
समाय नहि निकालि पएलहुँ, मुदा ई की सुनलहुँ अपने पन्द्रह
लाख रुपैया दहेजमे दए रहल छी ।"
संजनाक बाबू दुनू हाथ जोरने,
"हाँ समधि जतेक अपनेक सभक मांग रहनि हम अबस्य पूरा करबनि ।"
संजयक बाबू,
"जखन मांगेक गप्प छैक तँ हमरा एक
करोड़ रुपैया चाही ।"
ई सुनिते
संजनाक बाबूक आँखिक आँगा अन्हार भए गेलनि, आ आनो जे
सुनलक सेहो दांते आँगुर कटलक । संजनाक बाबू
पुर्बबत दुनू हाथ जोड़ने, "एहेन बात नहि कहु समधि
पंद्रह लाख जोड़ैमे तँ असमर्थ छलहुँ आ ई एक करोड़ तँ हम अपनों बीका कए नहि आनि सकै
छी |"
कहैत निचा झुकलनि
शाइद संजयक बाबूक पएर छुबैक चेष्टामे मुदा निचा झुकैसँ पहिले संजयक बाबू
हुनका उठा अपन करेजासँ लगा, "ई की पाप दए रहल छी, पएर तँ हमरा अपनेक
पकरबा चाही जे अपने अपन बेटी दए रहल छी आ रहल पाइ तँ हमरा एक्को रुपैया
नहि चाही भगबानक कृपासँ हुनक देल सभ किछु अछि । रहल एक
करोड़क बात तकरा क्षमा करब ओ छ्नीक ठीठोली छल, जखन मांगने
पंद्रह लाख भेटत तँ एक करोड़ किएक
नहि जे आगू कोनो काजो नहि करअ परेए । आ की अपनेक
बेटी आ हमर पुतौह एक करोड़सँ कमकेँ छथि हा हा हा .... ।“
एका एक चारू
कात नोराएल आँखिसँ ड़बड़बेल खुशीक ठहाका पसरए लागल ।
*****
जगदानन्द झा 'मनु'


text:
पटना। देलख जइत अछि जे जखन बिहार जेबाक कोनो गप होइत अछि त लोक रेलवे टा पर चर्चा कए सिमित करि लैत अछि। बहुत कम लोक एकरा लेल वायु सेवा पर ध्यान दैत अछि। पिछला पांच-सात साल मे बिहार जेबा लेल हवाई जहाज क यात्री क संख्या काफी बढल अछि, मुदा ओहि अनुपात मे सेवाक बढोतरी नहि भ सकल अछि। एकर खामियाजा बिहार लोग भुगत रहल छथि। होली क अवसर पर बिहार जेबा लेल जतए रेलवे जगहक अभाव देखा रहल अछि, ओहि ठाम हवाई जहाज स जेबा लेल लोक कए चारि गुना बेसी भाडा चुकेबा लेल मजबूर कैल जा रहल अछि। पिछला दीवाली मे सेहो एयरलाइंस सब हवाई किराया मे खासा बढ़ोतरी केने छल आ खूब टका बनेन छल। एक बेर फेर होली पर सेहो भाडा बढा देल गेल अछि। हालांकि सरकार किराया क बारे मे एकटा नीति बना रखने अछि, मुदा एयरलाइंस ओकर नियम कए धज्जि उड़ा रहल अछि।
एहि समय किराया मे देखल जाए त सबस बेसी बढ़ोतरी बिहार क्षेत्र मे भेल अछि, कारण साफ अछि बिहार जेबा लेल यात्री बेसी छथि आ सेवा कम। जानकार क कहब अछि जे राजधानी पटना क किराया चार गुना तक बढ़ेबाक पाछु सरकारक आंखि मुनबाक नीति अछि। मुंबई-पटना, दिल्ली-पटना क ज्यादातर टिकट बिका चुकल अछि आओर जे टिकट बचल अछि ओकर रेट कई गुना बढ़ि गेल अछि। एहि गपक अंदाजा एहि स लगाउल जा सकैत अछि जे मुंबई-पटना रूट क किराया बढ़िकए 27 हजार टका स बेसी भ चुकल अछि। हवाई कंपनी क किराया पर नज़रि रखबा लेल सरकार डीजीसीए कए प्रधिकृत केने अछि। डीजीसीए एखन एखन धरि एहि संबंध मे कोनो डेग नहि उठेलक अछि। दीपावली मे सरकार कहने छल जे ओ एना किराया मनमाना ढंग स नहि बढ़ए देत, मुदा भ किछु नहि रहल अछि। ओना प्राइवेट एयरलाइंस क एक प्रवक्ता क दावा अछि जे ओ सब मनमाना ढ़ग स कोनो किराया नहि बढ़ेलथि अछि, जे बढल अछि ओ उचित आ कानूनक दायरा मे अछि। एकर बावजूद बिहार लेल सबहक ध्यान मे केवल रेलवे क भीड आबि रहल अछि।


text:
गया। 20 जनवरी। बोधगया मंदिर एक बेर फेर सँ आतंकी सभक निशान पर अछि। आतंकवादी सभ बरख 2013 मेँ सीरियल ब्लास्ट करीकेँ पूरा विश्व मे आतंकवाद'क खौफनाक छवि पेश पेश केना छल। एक बेर फेर आतंकवादी सभ बोधगया मंदिर केँ उड़ेबाक कोशिश केलक। प्राप्त जानकारी केर मुताबिक पुलिस केँ मंदिर परिसर लग कथित तौर पर संदिग्ध चीज भेटल अछि। फिलहाल पुलिस एहि संदिग्ध पदार्थक जांच मे जुटल अछि।
जानकारी केर मुताबिक महाबोधि मंदिर केँ उड़ेबाक लेल कथित तौर पर कैको बम प्लांट कायल गेल छल। ओनाकि पुलिस आओर सुरक्षा एजेंसी एहि नापाक मंसूबा पर पैन फेर देलक। कैल्हि शुक्रक राति करीब नौ बजे महाबोधि मंदिर परिसर मे पुलिस केँ हल्का बम ब्लास्ट केर जानकारी भेटल। एहि खबैर केँ बाद अलर्ट सुरक्षा एजेंसी आओर पुलिस पूरा इलाका मे जबर्दस्त सर्च अभियान चलेलक। प्राप्त खबैर केर मुताबिक पुलिस केँ सुरक्षा जांचक दौरान कैको बम भेटल अछि।
ओनाकि गया पुलिस संदिग्ध वस्तु भेटबाक बात क' रहल अछि। मुदा जाहि तरहे सुरक्षा एजेंसी सभा हरकत मे आयल अछि, ओहिसँ साफ पता चलैत अछिकि एक बेर फेर आतंकवादी सभक द्वारा महाबोधि मंदिर मे सीरियल ब्लास्ट करबाक बड़का योजना छल। मौका पर मौजूद सुरक्षाकर्मि कहलनि कि सर्च अभियान केर दौरान भारी मात्रा मे बम भेटल अछि। अपने क' बता दी कि एखन बोधगया मे विश्वक करीब 10,000 सँ बेसी विदेशी बौद्ध धर्मावलंबी तिब्बति केँ धर्मगुरु दलाई लामा केँ टीचिंग सेशन मे शरीक होयबाक लेल पहुँचल अछि।
दलाई लामा केर सुरक्षाक मद्देनजर महाबोधि मंदिर आओर कालचक्र मैदानक चप्पा - चप्पा मे सुरक्षाक पुख्ता इंतजाम कायल गेल अछि। एहि स्थिति मे महाबोधि मंदिर मे बम होयबाक खबैर सँ राज्य आओर केंद्रक सुरक्षा एजेंसी आओर ओहिक इंतजामात पर सवाल ठाढ़ भ' गेल अछि। एक बेर फेर सँ पूरा दुनियाक नजैर मे विश्वक शांतिक संदेश वाहक बोधगया आतंकवादी सभक नजैर पर अछि।


text:
विराटनगर, अक्टुबर १, २०१५. मैथिली जिन्दाबाद!!
मैथिली गीत-संगीत केर दुनिया मे नवागन्तुक छात्र गीतकार केर रूप मे जानल-मानल विद्यानन्द बेदर्दी (राजविराज) जे हाल विराटनगर मे अपन प्लस-टू केर पढाई सेहो कय रहला अछि आ निरन्तर मैथिली गीत-संगीत तथा रेडियो कार्यक्रम आदिक संचालन करैत आबि रहला अछि तिनकर लिखल नव दुइ गीत केर रेकर्डिंग एकटा दोसर मैथिल स्रष्टा तेजू मैथिल केर सुमधुर स्वर मे कैल गेल अछि।
1) लगाकऽ गर्दनिमे जोरी
मरतै कतेक’ गे गोरी?
बात कि तोहर अन्दर छौ
डिजाइन बड्ड डेन्जर छौ॥
आर,
2)निर्मोही अहाँके यादमे,
आँखिक नोर पीब रहल छी
नहि पुछु यै अहाँ विना,
कोना हम जीब रहल छी॥
© स्वर-तेजु मैथिल
© गीत-विद्यानन्द वेदर्दी
© संगीत-शैलेन्द्र विश्वकर्मा
एहि नव मैथिली गीतक उपहार हिन्दू सबहक महान् पावनि दुर्गा पूजा, दीपावली आ छैठिक संध्या पर कैल गेल अछि। आशा करी जे एहि नव उपहार केँ मैथिल स्रोता हलैस केँ स्वीकार करता।
गायक तेजू मैथिल सेहो एकटा विलक्षण संस्कार सँ युक्त छथि, हलाँकि प्रकृति हिनका दुनू आँखिक रौशनी सँ बड बच्चे मे विहीन कय देने छन्हि, परंच हिनकर भितरका ज्ञान आ कला दुनू हिनका एहि धरा पर एकटा विशेष उपहार केर रूप मे प्रसिद्धि दय रहल अछि। हिनकर आवाज केँ प्रशंसा सब ठाम होइत रहल अछि। विश्वास ई कैल जा सकैत छैक जे नव उपहार सेहो ओतबे प्रशंसित होयत।


text:
— पीताम्बरी देवी।
जखनै गाम के बात एल आर ओ पोखरि के महार आर महार पर बरका कलम ।आर कलम में रंग बिरंगक आम के गाछ कटहर ओ जामुन के गाछ ।हमर कलम में बम्बई , मालदह, कलकतिया, केरवा, लरूबा, आर आठ दस टा सरही आम के गाछ छल।गाम ओ कलम के नामे सुनि के मोन गुदगुदा लगै ये ।आर होई ये भगवान फेर एक बेर ओहने दिन देखा दैतथि।आम में मजर होई छलै आर कोईली कलम में कुहकय लागय छल। ओ मधुर आवाज सौसे वातावरण के गूं जयमान बना लै छल।आर जहा टिकुला भेल कि कलम के आवाजाहि सुरुह भ गेल ।फेर आमिल बनय लागल ।आर बहिन पुदीना पात दय के चटनी पिस लगै छलि।आर कनेक नम्हर भेल कि सब काका बाबू सब कलम जाय लगै छला।टोल के सब कलम में बैस लगै छला। पहिने कोनो गाछ तर पटिया बिछा के सब तास खेलाईत रहै छला आर फेर कलम में खोपरी बान्हल जाय छल।खोपरी में मचान पर पटिया बिछा ओल रहै छल आर सब मचान पर बैसैत छले ।बाबू ते दोपहिया में ओतै सुतै छला।आम के मास में जे काका सब परदेस में रहय छला ओहो सब गाम आबि जाई छला।मचान लग एकटा घैला में पानी सरबा से झापल आर एकटा गीलास उपर मे राखल रहै छले ।आर हमरा सब के काका झुला लगा दै छला ।झूला दू तरहक होई छले ।एकटा रस्सी बला आर एकटा भाई जी सब बास के बनबैत छलखिन ओहि मे भाईजी सब झुलै छलखिन ।ओ हबा में बहुत जोर से झुलै छले ओहि झूला पर चारि चारि गोटा ऐके संग झूलै छला।भरि आम धिया पुता सब आर पूरूष सब कलमे में रहै छला।हमरा सब के सटले सटले आरो कलम सब छल ते सब कलम में खोपरी बान्हल जाय छले ।आर टोल भरिक बच्चाक खेल के स्थान कलम भय जाय छल। बहुत मजा अबै छले। अनदिना में कलम में भूत प्रेत रहै छले मुदा आम फरैत देरि सबटा भूत भागि जाईत छल ।रैत बिरैत जखनि आन्धि तुफान एल सब दौरल कलम आर झोरा भरि भरि आम बिछ के आबि गेल कतौ भूत नै कोनो डर नै जखनि आम पैघ भ जाई छल ते भाईजी सब रातियो के कलमे मे सुतै छला।घर में मां आर काकी भरिदिन ओहि आम में लागल रहै छलि ।रंग बिरंग के अचार सब बनैत छल कुटवी ,फारा, गुरंम्बा ,कूच्चा ,आर अनेको तरहक अचार आर जखनि आम पाकय लागय ते सबटा दगेलहा आम के अमोट चौकी पर सूप में पीरही पर ते डाला डाली सब पर अमोट बनै छले।सबसे पहिने सरही आम आर फेर बंम्बई पकै छले ।घर ते मह मह करैत रहैत छले ।पाकल आम अमोट ओ अचार से ।आर हमरा सब खुरचन के घैस के बिच में भूर क दियै आर कृष्ण भोग फैजली के ओहि से सोही के पुरिया में नोन मिरचाई रखने रहलौ आर कचैर कचैर के खेलौ कि स्वाद छल अखनौ मूह मे पानी अबैये।बेरा बरी के सबटा आम टूटि टूटि के घर आबय लागय ।जखनि कलकतिया टा बचल रहै छल तखनि कलम में भोज होईत छल ।बेसि बेर पितलिया वर्तमान में खिर बनै छले आर आम खीर आम के भोज होई छले । कोनो कोनो बेर भात दाईल डालना तरूआ ओ दही आम के भोज होईत छल ।भाईजी सब एकर कर्ता धर्ता रहै छला।हमरा सब के केरा के पात पर खाई लेल भेटै छले पानी पिबय लेल लोटा अंगना से ल के जाई छलौ। बहुत बहुत मजा अबै छले आम के मास में ।हम सब खूब धमाल मचबै छलौ कलम में ।ओ खेल धुप सबटा बिला गेल ओ पिट्टो, चरबानूकि, सरगपतालि, आखिमूनी सबटा खेल खतम भ गेल। छूट्टी खतम भ जाई छले ते काका परदेश बिदा होई छला दादी कचका बोरा में आम अमोट अचार खेरही के दाली आर अनेको तरहक सनेस सब मोटरी में बान्ही दै छलनि ।काका मोटरी देख के बिगरै छला जे एतेक सामान ल के कोना जेब मुदा दादी कहा मानै छलनि सबटा संग लगाईए दै छलनि।आब ते गामो शहर भ गेल ।आब सब बच्चा सब मोबाईल टी, भी , में लागल रहै छथि ।ने कलम गाछि कियो जाई छथि ।सब कलम के पैकार हाथे बेच लै छथि ।आब ने ओ नगरी ने ओ ठाव रहल ।सबटा बदलि गेले। बहुत गाछि कलम ते सुखा गेल कटि गेल ओतय घर वनि गेल।आर जेहो बाचल अछि ओकरो कियो देखनाहर नै छै।


text:
पटना। 25 जनवरी। राजद नेता तेजस्वी यादव अप्पन ट्विटर केर माध्यम सँ मुख्यमंत्री नीतीश कुमार आओर संघ संचालक मोहन भागवत पर बयानबाजी केलनि। तेजस्वी यादव लिखलनि कि मोहन भागवत बिहार आबिकेँ जांच-पड़ताल क' रहल छथि कि नीतीश संग चुनाव लड़ल जाए वा नहि आओर कहिया चुनाव कराओल जाय?
तेजस्वी यादव आगू लिखैत छथि कि किछु दिन पहिने भाजपा केँ बिहार प्रभारी प्रवास पर छाला। बिहार मे दिसंबर 2018 धरी लोकसभा केर संग - संग विधानसभा चुनाव एकदम सँ तय अछि। अपने क' बता दी कि तेजस्वी यादव अप्पन ट्विटर केर माध्यम सँ बेसी काल बिहारक राजनीति आओर मुख्यमंत्री नीतीश कुमार पर निशाना साधैत छथि।
प्राप्त जानकारी केर मुताबिक संघ प्रमुख मोहन भागवत दरभंगा मे बनल स्वामी विवेकानन्द कैंसर अस्पताल केर उद्घाटन करे पहुंचल छला। तेजस्वी यादव मोहन भागवतक एहि दौरा केँ आबै बला समय मे चुनावक तैयारी बतौलनि अछि।


text:
राजकमल चौधरीक किछु मैथिली कविता :: हम कविता लिखइ छी, सदत अपना हेतु मात्र अपनेटा हेतु… अहिपन अहिपन मे नहि लिखू फूल पात-लता-चक्र हे स्वप्न-संभवा कामिनी, आब नहि घोरू सिनूर आ उज्जर पिठार! जखन पूर्णिमेक साँझ मे चन्द्रमा भ’ गेल छथि पीयर आ बक्र आब नहि फोलि क’ राखू अप्पन मोनक दुआर! हे स्वप्न-संभवा कामिनी, आब एहि घर-आङन मे अनागतक प्रतीक्षा जुनि करू, जुनि करू… अहिपनक फूल-पात-लता बनि जायत गहुमन...
फार सँ छिटकत आब बेलीक फूल : हरेकृष्ण झा
मैथिली कविता:: हरेकृष्ण झा फार सँ छिटकत आब बेलीक फूल फार सँ छिटकैत अछि कनखा इजोतक, भक टूटि जाइत अछि. सोझाँ अबैत अछि अर्घासनक कोहा चर्बी सँ उमसाम, एकटा कुंजी चकरी मारने बीचोबीच. बामा हाथ रखैत छी हरीस पर हरबाहक बाम हाथक संग, दहिना हाथ सँ धरैत छी लागनि, ताव लैत छी खपटी पेट सँ, मारैत छी जोर हरक नास पर ठीकोठीक कुंजीक सीक मे. फार सँ छिटकत आब बेलीक फूल हरबाहक माथ पर हट्ठा सँ घुरैत काल, पिजा गेल अछि...
हम नहि त्यागब अपना ‘हम’केँ
मैथिली कविता :: अनुराग मिश्र टोकन बैंक मे पाइ भेटबा सँ पहिने भेटैत छैक टोकन जकरा जेबी मे राखि, लोक परतारैत अछि मोन केँ एहि अजस्त्र हेंज मे छी हमहूँ एकटा प्रत्याशी ओहि टोकन केँ देखि-देखि मनुक्ख घोरैत अछि आशाक नेबाड बनबैत अछि भविष्यक मारिते रास चित्र रोपैत अछि नेहक गाछ सजबैत अछि सुखक बंदनवार अहाँ हमर ओहने ‘टोकन’ तँ छी. स्मृतिलोप सोचैत छी कखनहुँ-काल जे हारल मनुक्खक लेल कतेक सुखद होइत छैक...
उदासी जन्म दैत अछि सब सँ आत्मीय कविता
किछु मैथिली कविता :: शारदा झा यात्रा हम की द’ सकैत छियह तोरा रोटी, कपड़ा, मकान, आस, विश्वास? भ’ सकैत अछि ई सबटा मात्र बोल होअह तोरा लेल ढनढनाइत खाली फोकला शब्दक अमार मुदा जखन हम दैत छियह तोरा अपन संवेदनाक स्पर्श आत्मा सँ झहरैत प्रेम हम नहि दैत छियह किछुओ तोरा हम ताकि रहल होइत छी तखन अपन असोथकित विश्वास आ अस्तित्व केँ ओकर ध्येय, उद्देश्य, उपयोगिता आ मर्म केँ हम निर्वाह करैत छी मनुख...


text:
राधा मंडलक अगुवाई मे जीतिया महोत्सव २०७६, सरोचिया मे भेल भव्य समारोह
मैथिली जनसांस्कृतिक मंच विराटनगर केर तत्त्वावधान मे श्रीमती राधा मंडल केर संयोजन-अगुवाई मे आयोजित जीतिया महोत्सव २०७६ परसू वृहस्पति दिन विराटनगरक सरोचिया स्थित शिक्षा सदन विद्यालय मैदान मे आयोजित भेल। एहि आयोजन केर अध्यक्षता स्वयं राधा मंडल कएने छलीह, संचालन मे शिवम मिश्रा प्रशान्त व राधा मंडल संयुक्त रूप मे केलीह। एकर प्रमुख अतिथि विराटनगर महानगरपालिकाक प्रमुख भीम पराजुली छलाह, विशिष्ट सम्माननीय अतिथिक तौर पर वरिष्ठ समाजसेव उद्योगपति देवकिशन मुन्धड़ा एवं सृष्टि दैनिक केर संपादक शंकर खरेल छलाह। सम्मानित अतिथि एवं अन्य अतिथि मे आरो काफी रास महत्वपूर्ण व्यक्तित्वक उपस्थिति छल। अपन विराट कलाकेन्द्र केर कलाकार भाइ-बहिन द्वारा भव्य सांस्कृतिक कार्यक्रम प्रस्तुत कयल गेल छल। गायक भागवत मंडल, रोहित लाल यादव, वीरेन्द्र झा एवं अन्य कलाकार लोकनि द्वारा भव्य प्रस्तुति देल गेल।
दहेज मुक्त मिथिलाक अन्तर्राष्ट्रीय संयोजक सह मैथिली जिन्दाबाद केर संपादक प्रवीण नारायण चौधरी द्वारा जीतिया पाबनिक अवसर पर सामूहिकताक प्रदर्शन लेल आयोजित महोत्सवक महत्व पर प्रकाश देल गेल छल। ओ कहलखिन जे मैथिली महिला लोकनि किछु वर्ष धरि अपन भीतर मे रहल एक सँ बढिकय एक जनोपयोगी गुण-धर्म केँ मात्र चहारदिवारी केर भीतर पर्दाक सीमा मे जीतिया व अन्य पाबनि आदिक मार्फत करैत छलीह, लेकिन आब यैह महत्व केँ समारोहपूर्वक आम जनमानस केँ प्रेरित करबाक हिसाब सँ सब जन-गण-मन केँ जोड़िकय करैत छथि। मात्र १० वर्षक अन्तराल मे मैथिलीभाषी जनमानस मे अपन महत्व प्रति एहेन जागरुकता एकटा सुन्दर क्रान्तिक दर्शन करबैत अछि। एहि लेल संयोजिका राधा मंडलक जतेक प्रशंसा कयल जाय से कम होयत। धन्य ई मंच जतय हमर मैथिली-मिथिला समाजक धियापुता, महिला, पुरूष सब केँ अपन भीतर रहल कला ओ अन्य पौरूष देखेबाक अवसर भेटि रहल अछि।
भैरवि वन्दना आ राष्ट्रीय गान सँ आरम्भ एहि समारोह मे जीतिया पाबनिक द्योतक गीदर आ चिल्होरिनीक मित्रता आर ओहि गाछ जतय ई सब मित्रतापूर्वक रहैत छलथि तेकरा सजीव मूर्तिक रूप मे प्रदर्शित सेहो कयल गेल छल। झीझिया, जट-जटिन आदिक संग विभिन्न लोकगीत आ हिन्दी गीत पर स्कूली छात्र-छात्रा सब द्वारा नृत्यक प्रस्तुति सँ माहौल मे पूरा जोश आ उत्साह देखल गेल। भागवत मंडल द्वारा अपनहि लिखल आ संगीत देल सुन्दर जीतिया गीत सेहो गायल गेल। तहिना रोहित लाल यादव द्वारा अश्लील गीतक प्रतिकार करैत अपन मैथिली भाषाक सागर समान सुन्दर गीतक दुनिया मे सब केँ आनन्द लेबाक अपील करैत एक गोट भक्ति गीत आ किछु रास रंगारंग नृत्य सहितक गीत प्रस्तुत करैत दर्शक सब केँ खूब मनोरंजन कयल गेल। गायकी कलाक श्रेष्ठ ज्ञान सँ सम्पन्न वरिष्ठ गायक वीरेन्द्र झा सेहो अपन चिर-परिचित गीत ‘एना बाट तकय छथि पी के डिबिया बारि-बारि केँ’ तथा ‘झूलय के मोन छल हमरा सँ कहितहुँ’ गायल गेल छल जाहि पर बिन मंगनहिये लोक सब थोपड़ीक अम्बार त लगेलकनि… मुदा संगहि किछु गोटा ईहो आग्रह केलखिन जे पुरने गीत सब दिन गेबय कि नवको सब सुनेबय। अभिनेता विजय कामत तथा अभिनेत्री अनिता बैजू द्वारा सुन्दर नृत्य सेहो दर्शक केँ खूब नीक लगलनि।
वरिष्ठ गायक रामा मंडल केँ सम्मान करैत गीत-संगीत केँ अपन जीवन समर्पित करबाक लेल शुभकामना सेहो देल गेल छलनि। एहि अवसर पर हुनका द्वारा ‘हम छी मैथिल बाबू मेड इन मिथिला’ गीत गाबिकय दर्शक-श्रोता केँ अपन भाषा-भेष प्रति जुड़िकय रहबाक विलक्षण सन्देश देल गेल छल। एहि अवसर पर वरिष्ठ समाजसेवी देवकिशन मुन्धड़ा जी केँ सम्मान पत्र सँ सम्मानित सेहो कयल गेल। ओ अपन सन्देश मे नेपालक प्रदेश १ केर नामकरण ‘हिपमत’ अर्थात् हिमाल पहाड़ मधेश तराई केर संयुक्ताक्षर हेबाक लेल सरकार सँ आह्वान कयलनि। तहिना सृष्टि दैनिक केर रवि दिनक अंक मे ‘हिपमत’ पृष्ठ मे सब भाषाभाषीक लेख-विचार-समाचार केँ समेटबाक जे महत्वपूर्ण कार्य कयल जा रहल अछि, ताहि लेल सृष्टि दैनिकक संपादक शंकर खरेल केँ सेहो सम्मानित कयल गेलनि। ओहो अपन विचार मे नेपालक संघीयता केँ मजबूत बनेबाक लेल सब भाषा आ संस्कृति केँ आगू बढेबाक आवश्यकता अनुरूप अपन योगदान आ संग-सहयोग सभक लेल एकसमान नेपाली बुझिकय रखबाक प्रतिबद्धता व्यक्त कयलनि। विशिष्ट अतिथि तथा प्रदेश सांसद जयराम यादव, साधना झा, उषा यादव, वंदना चौधरी, रंजू पोद्दार, मंजू मंडल सहित आरो कतेको रास महिला तथा सज्जनवृन्द लोकनिक उपस्थिति रहल छल।
सम्मानित अन्य व्यक्तित्व मे जीतिया महोत्सव २०७६ केर गरिमामयी मंच द्वारा मैथिली भाषा-संस्कृति अभियन्ता मैथिली विकास अभियानक अध्यक्ष पंकज वर्मा, मैथिली फिल्म मे निर्देशन सँ अलग जगह बनौनिहार संतोष सरकार, अपन कला आ प्रतिभा सँ राष्ट्रीय फलक पर सुपरिचित कलाकार संगीता यादव, महिला सशक्तीकरण आ आर्थिक सबलता लेल विशेष मुहिम चलौनिहाइर महिला नेतृ आशा झा, जीतिया पाबनि पर महोत्सव मनेबाक जन्मदात्री अभियन्ता तथा अपन विराटगढ परोपकार समाजक अध्यक्षा वसुन्धरा झा, पूर्वाञ्चलक पहिल रेडियो प्राविधिक जितेन्द्र थापा, मैथिली फिल्म आ म्यूजिक एल्बम केर सुपरहिट अभिनेता विजय कामत, चिकित्सा क्षेत्र मे सेवा देनिहार डा. बालकृष्ण साह (वरिष्ठ स्त्री तथा प्रसुति रोग विशेषज्ञ) केँ सम्मानपत्र सँ सम्मानित कयल गेलनि। प्रत्येक वर्ष बाजार क्षेत्र मे होइवला आयोजन एहि वर्ष सरोचिया केर टोलवासी केँ समेटिकय करबाक विशेषता आरो बेसी प्रभावी होयबाक बात उपस्थित जनमानस द्वारा कयल गेल। हर दृष्टिकोण सँ एहि तरहक कार्यक्रम सँ आमजन केँ अपन भाषा आ संस्कृति प्रति झुकाव त होइते अछि, नव पीढी मे सेहो नव ऊर्जा आ निजत्व प्रति जागरुकताक प्रसार भऽ रहल अछि।


text:
पटना : लगभग 40 साल पुरान सपना आखिरकार जमीन पर एबा लेल तैयार अछि। शुक्रदिन पटना क गंगा क कछैर मे दीघा स दीदारगंज क बीच गंगा ड्राइव वे क महत्वकांक्षी परियोजना लेल निर्माण कंपनी तय भ गेल। कई सालक मेहनत क बाद 1950 करोड़ क सिविल कास्ट क एहि परियोजना कए नवयुगा इंजीनियरिंग कंपनी लिमिटेड 1789 करोड़ टका क सबस कम दर कोट क हासिल क लेलक। पथ निर्माण विभाग क सचिव प्रत्यय अमृत कहला जे दशहरा क आसपास पटना सिटी दिस सएहि बहुप्रतीक्षित परियोजना क कायार्रंभ होएत। करार क अनुसार चारि साल मे एहि परियोजना कए पूरा कैल जाएत।
पूर्णत: ग्रीन फील्ड प्रोजेक्ट लेल शुक्रदिन बिहार स्टेट रोड डेवलपमेंट कारपोरेशन क कान्फ्रेस हाल मे फाइनेंसियल बिड कए खोलल गेल। एहि मे चारिटा कंपनी क बीच मुकाबला छल। एफकान क बिड कए जखन खोलल गेल त ओ 2200 करोड़ टकाक दर कोट केने छल, एचसीसी स 2810.68 करोड़ आ सिंप्लेक्स 2331 करोड़ रेट रखने छल। ओतहि नवयुगा महज 1789 करोड़ मे इ परियोजना झटकबा मे सफल रहल। संगहि ओ .65 फीसद क रिबेट क उल्लेख सेहो केलक अछि। एहि हिसाब स ओ एहि परियोजना लेल 1777.372 करोड़ टका क दर कोट केने छल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
स्वाध्याय
– प्रवीण नारायण चौधरी
रामचरितमानस मोती
दशरथजी लग जनकजीक दूत पहुँचनाय, अयोध्या सँ बरियाती प्रस्थान
पैछला अध्याय मे परशुरामजीक कोप केँ श्रीरामजी द्वारा समाधान कयला उपरान्त राजा जनक गुरु विश्वामित्रजी प्रति कृतज्ञताक भाव व्यक्त करैत हुनक आभार सेहो प्रकट करैत छथि, कहैत छथि जे सबटा अहींक कृपा सँ संभव भेल अछि। धन्य अहाँ जे श्रीरामजी-लक्ष्मणजी सहित जनकपुर एलहुँ आ धनुषयज्ञ केँ सफलता प्रदान कयलहुँ। जतय संसार भरिक कोनो वीर पुरुष धनुष केँ हिलइयो नहि सकल छल ओतय दशरथपुत्र श्रीरामजी छुबिते धनुष टुटि गेल छल आ जनकजीक प्रण पूरा भेल छल जे जानकीजीक विवाह ओहि वीरपुरुष सँ करब जे एहि धनुष केँ भंग कय सकताह। तदोपरान्त गुरु विश्वामित्र हुनका कहैत छथि जे विवाह त धनुष टुटिते भ’ गेल, तथापि अहाँ आगू एना करूः
१. तथापि अहाँ जाउ आ अपन कुल मे होयवला व्यवहार करू। ब्राह्मण, कुल केर वृद्ध-वरिष्ठजन एवं गुरुजन सँ पुछिकय आ वेद मे वर्णित विधान अनुसार सब आचार पूरा करू। अयोध्या लेल दूत पठाउ जे श्रीरामजीक पिता राजा दशरथ केँ समाज सहित एतय आबय लेल आमंत्रित करथि।
२. राजा प्रसन्न होइत कहलखिन – हे कृपालु! बहुत नीक! आर तखनहिं दूत सबकेँ बजबैत हुनका लोकनि केँ अयोध्या जाय लेल विदाह कय देलनि। फेर सब महाजन लोकनि केँ बजौलनि आर सब कियो आबिकय राजा केँ आदरपूर्वक प्रणाम कयलनि। राजा कहलखिन – बाजार, बाट, घर, देवालय और समस्त नगर केँ चारू दिश सजा दियौक। महाजन लोकनि प्रसन्न भ’ अपन-अपन घर गेलाह। फेर राजा नौकर-चाकर सब केँ बजौलनि आ हुनका सब केँ आज्ञा देलनि जे विवाहक अद्भुत आ सुन्दर मंडप सजाकय तैयार करू। से सुनिकय ओहो सब राजाक वचन माथ धय सुख पाबिकय काज करय चलि देलाह।
३. ओ सब अनेकों कारीगर लोकनि केँ बजौलनि, जे मंडप बनाबय मे कुशल और चतुर रहथि। ओ ब्रह्माक वंदना कयकेँ कार्य आरंभ कयलनि आ पहिने सोनाक बनल केराक थम्ह बनौलनि। हरियर-हरियर मणि (पन्ना) केर पत्ता और फल बनौलनि तथा पद्मराग मणि (माणिक) केर फूल बनौलनि। मंडपक अत्यन्त विचित्र रचना देखिकय ब्रह्माजीक मोन सेहो रमि गेलनि। बाँस सब हरियर-हरियर मणि (पन्ना) केर सीधा और गाँठ सँ युक्त एहेन बनौलनि जे चिन्हय तक मे अबैत छल जे ओ मणिक थिक आ कि साधारण बाँसे थिक। सोनाक सुन्दर नागबेली (पानक लत्ती आ पत्ता) बनौलनि जे पत्ता सहित एना लागि रहल छल जेकरा चिन्हब मोस्किल छल। से नागबेली रचिकय ओकरे रस्सी बना चारूकात लतरा देलनि। बीच-बीच मे मोतीक सुन्दर झालर सब सेहो लागल छल। माणिक, पन्ना, हीरा और फिरोज, एहि रत्न सबकेँ चीरिकय, कोरिकय और बान्हिकय, एकरे लाल, हरियर, सफेद और फिरोजी रंग के कमल बनौलनि। भौंरा और बहुते रंगक पक्षी बनौलनि, जे हवाक सहारे गूँजैत और कूजैत छल। थम्ह पर देवता लोकनिक मूर्ति गढ़ि देलनि जे सब मंगल द्रव्य लेने ठाढ़ रहथि। गजमुक्ताक सहजे सोहाओन नाना तरहक चौका पुरेलनि। नील मणिक अंकित अत्यन्त सुन्दर आम केर पत्ता बनौलनि। सोनाक मज्जड़ (आमक फूल) और रेशम केर डोरी सँ बान्हल पन्ना सँ बनल फल (आम) केर गुच्छा सुशोभित कय देलनि। एहेन सुन्दर और उत्तम स्वागतद्वारा बनौलनि मानू कामदेव स्वयं ओकरा सजौने होइथ। अनेकों मंगल कलश और सुन्दर ध्वजा, पताका, परदा और चँवर बनौलनि। जाहि मे मणिक अनेकों सुन्दर दीपक छल, ओहि विचित्र मंडप केर त वर्णने नहि कयल जा सकैत अछि जाहि मंडप मे श्री जानकीजी दुलहिन रहती… कोन कवि लग एहेन बुद्धि हेतनि जे ओकर वर्णन कय सकथि! जाहि मंडप मे रूप और गुण केर समुद्र श्री रामचन्द्रजी दूल्हा रहता से मंडप तीनू लोक मे प्रसिद्ध हेबाके चाही।
४. जनकजीक महल केर जे शोभा अछि, वैह शोभा नगर केर प्रत्येक घर के देखाय दैत अछि। ताहि समय जे तिरहुत केँ देखलक, ओकरा चौदह भुवन तुच्छ बुझि पड़तैक। जनकपुर मे नीच केर घर सेहो ओहि समय जो सम्पदा सुशोभित छल से देखिकय इन्द्र सेहो मोहित भ’ गेल करथि।
५. जाहि नगर मे साक्षात् लक्ष्मीजी अप्रकट रूप सँ स्त्रीक सुन्दर वेष बनाकय बसैत छथि ताहि पुर केर शोभाक वर्णन करय मे सरस्वती और शेष सेहो सकुचाइत छथि।
६. जनकजीक दूत श्री रामचन्द्रजीक पवित्र पुरी अयोध्या पहुँचलथि। सुन्दर नगर देखि खूब हर्षित भेलथि। राजद्वार पर जाय ओ सब खबैर पठौलनि। राजा दशरथजी खबैर सुनिते हुनका सब केँ बजा लेलनि। दूत सब प्रणाम कयकेँ चिट्ठी देलखिन। प्रसन्न भ’ राजा अपने उठि ओ हाथ मे लेलनि।
७. चिट्ठी पढ़ैत समय हुनकर नेत्र मे जल (प्रेम और आनंद के नोर) भरि गेलनि, शरीर पुलकित भ’ गेलनि आ छाती सेहो भरि गेलनि। हृदय मे राम और लक्ष्मण छथि, हाथ मे सुन्दर चिट्ठी अछि, राजा से हाथे मे लेने रहि गेलाह, नीक-बेजा किछुओ नहि कहि सकलथि। पुनः धैर्य धारण करैत ओ पूरा पत्रिका पढ़लथि।
८. सम्पूर्ण सभा सब बात सुनिकय खूब हर्षित भेल। भरतजी अपन मित्र आर भाइ शत्रुघ्नक संग जतय खेलाइत रहथि, ओतहि समाचार पाबि ओहो आबि गेलथि। खूब प्रेम सँ लेकिन लजाइते पिताजी सँ पुछलखिन जे चिट्ठी कतय सँ आयल अछि। हमर प्राणो सँ बढिकय प्रिय दुनू भाइ लोकनि सकुशल त छथि न आर ओ सब कोन देश मे छथि?
९. स्नेह सँ सानल ई वचन सुनिकय राजा फेर सँ चिट्ठी पढ़लनि। चिट्ठी सुनिकय दुनू भाइ पुलकित भ’ गेलाह। स्नेह एतबा अधिक भेलनि जे देह मे समाइत नहि रहनि, भरतजीक पवित्र प्रेम देखि सम्पूर्ण सभा बड सुख पेलक। तखन राजा दूत लोकनि केँ अपना नजदीक बैसाकय मोन केँ हरयवला मीठ वचन बजलाह – भैया! कहू, दुनू बच्चा कुशल सँ त अछि? अहाँ सब हुनका अपन आँखि सँ नीक जेकाँ देखलहुँ अछि न? साँवल आर गोर शरीर वला ओ धनुष और तरकस धारण कएने रहैत छथि, किशोर अवस्था छन्हि, विश्वामित्र मुनिक संग छथि। अहाँ हुनका चिन्हैत छी त हुनकर स्वभाव बताउ।
१०. राजा प्रेमक विशेष वश भेला सँ बेर-बेर एहि तरहक बात कहि रहल छथि। भैया! जाहि दिन सँ मुनि हुनका लय कय गेलाह तहिया सँ आइये हम सत्य खबैर पेलहुँ अछि। कहू त! महाराज जनक हुनका केना चिन्हलनि?
११. ई प्रिय (प्रेम भरल) वचन सुनिकय दूत सब भाव-विभोर भ’ हँसय लगलाह। कहलखिन – हे राजा लोकनिक मुकुटमणि! सुनू, अहाँक समान धन्य आर कियो नहि अछि। जिनकर राम-लक्ष्मण जेहेन पुत्र छन्हि, ओ दुनू विश्व केर विभूषण छथि। अपनेक पुत्र पुछय योग्य नहि छथि, ओ सब पुरुषसिंह तीनू लोक केर प्रकाश स्वरूप छथि। जिनकर यश के सोझाँ चन्द्रमा मलिन और प्रताप के आगू सूर्य शीतल लगैत अछि। हे नाथ! हुनका लेल अपने कहैत छी हुनका केना चिन्हलनि! कि सूर्य केँ हाथ मे दीपक लयकय देखल जाइत अछि? सीताजीक स्वयंवर मे अनेकों राजा आ एक सँ बढिकय एक योद्धा सब एकत्रित भेल छलाह। मुदा शिवजीक धनुष केँ कियो टस सँ मस नहि कय सकलाह। सब बलवान वीर हारि गेलथि। तीनू लोक मे जे वीरता के अभिमानी रहथि, शिवजीक धनुष सभक शक्ति केँ तोड़ि देलकनि। बाणासुर, जे सुमेरु केँ पर्यन्त उठा सकैत छथि सेहो हृदय मे हारिकय परिक्रमा कयकेँ चलि गेलाह आर जे खेले-खेल मे कैलाश केँ उठा लेने रहथि से रावणो ओहि सभा मे पराजय केँ प्राप्त भेलथि। हे महाराज! सुनू! जतय एहेन-एहेन योद्धा हारि मानि लेलथि ताहि ठाम रघुवंशमणि श्री रामचन्द्रजी वगैर प्रयास के शिवजीक धनुष केँ ओहिना तोड़ि देलनि जेना हाथ कमल के डंटी केँ तोड़ि दैत अछि। धनुष टूटबाक बात सुनिकय परशुरामजी क्रोध मे भरि गेलाह आ ओ बहुतो तरहें आँखि देखेलनि। मुदा अंत मे ओहो श्री रामचन्द्रजीक बल देखिकय हुनका अपन धनुष दय देलखिन आर अनेकों प्रकार सँ विनती कयकेँ वन लेल गमन कय गेलाह। हे राजन्! जेना श्री रामचन्द्रजी अतुलनीय बली छथि, ओहने तेज निधान फेर लक्ष्मणोजी छथि, जिनका देखले मात्र सँ राजा लोकनि एना काँपय लगैत छथि जेना हाथी सिंह केर बच्चा के तकले सँ काँपि उठैत अछि। हे देव! अपनेक दुनू बालक केँ देखलाक बाद आब आँखिक नीचाँ दोसर कियो अबिते नहि अछि। दोसर कियो हमरा सभक दृष्टि पर चढिते नहि अछि।
१२. प्रेम, प्रताप और वीर रस पाक मे बान्हल दूतक सुन्दर वचन रचना सबकेँ बहुत प्रिय लगलनि। सभा सहित राजा प्रेम मे मग्न भ’ गेलाह। दूत केँ निछावर देबय लगलाह। हुनका निछावर दैत देखिते दूत सब अपन हाथ सँ कान मुनिकय ई नीति के विरूद्ध अछि कहय लगलाह। धर्म केँ विचारिकय सब कियो बहुत सुखी भेलथि। तखन राजा उठिकय गुरु वशिष्ठजीक पास जाय हुनका पत्रिका देलनि आर आदरपूर्वक दूत केँ बजाकय सब कथा गुरुजी केँ सुनौलनि।
१३. सब समाचार सुनिकय आ अत्यन्त सुख पाबिकय गुरुजी बजलाह – पुण्यात्मा पुरुष लेल पृथ्वी सुख सँ भरल-पुरल अछि। जेना नदी समुद्र मे जाइत अछि जखन कि समुद्र केँ नदीक कोनो कामना नहि रहैत छैक… तहिना सुख और सम्पत्ति बिना बजेनहि स्वाभाविके रूप सँ धर्मात्मा पुरुष के पास जाइत अछि। अहाँ जेना गुरु, ब्राह्मण, गाय और देवता केर सेवा करयवला छी, तेहने पवित्र कौसल्यादेवी सेहो छथि, अहाँक समान पुण्यात्मा जगत मे नहि कियो भेल आ न अछि आ नहिये होयत। हे राजन्! अहाँ सँ अधिक पुण्य आर केकर हेतैक जेकरा राम जेहेन पुत्र अछि। आर जेकर चारू बालक वीर, विनम्र, धर्म केर व्रत धारण करनिहार गुण केर सुन्दर समुद्र थिक। अहाँक लेल समस्त काल मे कल्याणे कल्याण अछि। अतएव डंका बजवाकय बरियाती सजाउ और जल्दी चलू।
१४. गुरुजीक एहेन वचन सुनिकय राजा प्रणाम अर्पित करैत राजा कहलनि – हे नाथ! बहुत नीक। अपनेक आदेशक अनुसार तुरन्त सब काज आगू बढ़बैत छी। ओतय सँ राजा दूत सभक रहबाक लेल डेरा दिया स्वयं महल मे गेलाह आ सम्पूर्ण रनिवास केँ बजाकय जनकजीक पत्रिका बाँचिकय सुनौलनि। समाचार सुनिकय सब रानी हर्ष सँ भरि गेलीह। राजा फेर दोसर सब बात जे सब दूत सभक मुंह सँ सुनने रहथि तेकरो वर्णन आह्लादित होइत रानी सभक सोझाँ कयलनि।
१५. प्रेम मे प्रफुल्लित भेल रानी लोकनि एना सुशोभित भ’ रहली अचि जेना मोरनी सब मेघ (बादल) गर्जन सुनिकय प्रफुल्लित होइत अछि। बड़-बूढ़ स्त्रिगण समाज सेहो प्रसन्न भ’ कय आशीर्वाद दय रहल छथि। माता लोकनि अत्यन्त आनंद मे मग्न छथि। ओहि अत्यन्त प्रिय पत्रिका केँ आपस मे लय-लयकय सब हृदय सँ लगा-लगा छाती शीतल करैत छथि। राजा सबमे श्रेष्ठ दशरथजी श्री राम-लक्ष्मण केर कीर्ति और करनी केर बारंबार वर्णन कयलनि। ‘ई सबटा मुनिक कृपा थिक’ एना कहिकय ओ बाहर चलि अयलाह।
१६. तखन रानी लोकनि ब्राह्मण सबकेँ बजौलनि आ आनंद सहित हुनका दान देलनि। श्रेष्ठ ब्राह्मण आशीर्वाद दैते ओतय सँ वापस गेलाह। फेर भिक्षुक लोकनि केँ बजाकय करोड़ों प्रकारक निछावर देलखिन। ‘चक्रवर्ती महाराज दशरथ के चारू पुत्र चिरंजीवी होइथ’ से कहैत ओहो सब अनेकों प्रकारक सुन्दर वस्त्र पहिरि-पहिरिकय वापस चललाह। आनन्दित भ’ कय नगाड़ावला सब बड़ा जोर सँ नगाड़ा पर चोट दियए लागल।
१७. सब कियो जखन ई समाचार प्राप्त कयलक त घरे-घर बधावा बाजय लागल। चौदहो लोक मे उत्साह भरि गेल जे जानकीजी और श्री रघुनाथजीक विवाह हेतनि। ई शुभ समाचार पाबिकय सब कियो प्रेममग्न भ’ गेल आ रास्ता, घर ओ गली-कुची सबटा सजय लागल।
१८. यद्यपि अयोध्या सदैव सोहाओने रहैछ, कियैक तँ ओ श्री रामजीक मंगलमयी पवित्र पुरी थिक, तथापि प्रीति पर प्रीति भेला सँ ओ सुन्दर मंगल रचना सँ सजायल गेल। ध्वजा, पताका, परदा और सुन्दर चँवर सँ सारा बाजा बहुते सुन्दर लागि रहल अछि। सोनाक कलश, तोरण, मणिक झालरि, हरैद, दूभि, दही, अक्षत और माला सबसँ लोग सब अपन-अपन घर केँ सजाकय मंगलमय बना लेलक। गली सब केँ चतुर-सम सँ सजायल गेल आ बाट सब मे चौक पुरायल गेल। चन्दन, केशर, कस्तुरी आ कपूर सँ बनल सुगंधित द्रव केँ चतुर-सम कहल जाइत अछि।
१९. बिजली सन कांति वाली चन्द्रमुखी, हरिन के बच्चा जेहेन आँखि आ अपन सुन्दर रूप सँ कामदेवहु केर स्त्री रति के अभिमान तोड़यवाली सुहागिनी स्त्री सब सोलहो श्रृंगार सजिकय जहाँ-तहाँ झुंड के झुंड मिलिकय मनोहर वाणी सँ मंगल गीत गाबि रहल छथि, जिनकर सुन्दर स्वर सुनि कोयली सेहो लजा जाइत अछि।
२०. राजमहल के वर्णन कोना कयल जाय, जतय विश्व केँ विमोहित करयवला मंडप बनायल गेल अछि। अनेकों प्रकारक मनोहर मांगलिक पदार्थ शोभित भ’ रहल अछि। बहुतो तरहक बाजा सब बाजि रहल अछि। कतहु भाट सब विरुदावली (कुलकीर्ति) केर उच्चारण कय रहल छथि त कतहु ब्राह्मण सब वेदध्वनि कय रहल छथि।
२१. सुन्दरी स्त्री लोकनि श्री रामजी और श्री सीताजीक नाम लय-लयकय मंगलगीत गाबि रहल छथि। उत्साह चारूकात अछि आ महल बड छोट अछि, तेँ ओहि मे नहि समाकय मानू ओ उत्साह (आनन्द) चारू दिश उमड़ि रहल अछि।
२२. दशरथजीक महलक शोभाक वर्णन कोन कवि कय सकैत छथि! जतय सब देवता लोकनिक शिरोमणि रामचन्द्रजी अवतार लेलनि ओतुका शोभाक वर्णन कयलो कोना जा सकैत अछि।
२३. राजा दशरथ भरतजी केँ बजौलनि आ कहलनि जे जाउ घोड़ा, हाथी आ रथ सब सजाउ, रामचन्द्रजीक बरियाती चलबाक तैयारी करू। ई सुनिते दुनू भाइ (भरतजी और शत्रुघ्नजी) आनंदवश पुलक सँ भरि गेलाह। भरतजी सबटा साहनी (घुड़सालक अध्यक्ष) केँ बजौलनि आर हुनका सब केँ घोड़ा सब केँ सजेबाक आज्ञा देलनि। ओहो सब प्रसन्न भ’ कय दौड़ि पड़लाह। ओ सब रुचिक संग यथायोग्य जीना आ लगाम सब लगबैत घोड़ा सब केँ सजौलनि।
२४. रंग-बिरंगक उत्तम घोड़ा शोभित भ’ गेल। सब घोड़ा बड़ा सुन्दर और चंचल चाइल वला अछि। ओ सब धरती पर एना पैर रखैत अछि जेना जरैत लोहा पर रखैत हुए। अनेकों जातिक घोड़ा सब अछि जेकर वर्णन तक नहि भ’ सकैत अछि, तेहेन तेज चाइल के छैक मानू हवा केर निरादर कयकेँ उड़य चाहैत हो।
२५. ओहि सब घोड़ा पर भरतजी के समान उमेर के छैल-छबीला राजकुमार सवार भेलाह। ओ सब सुन्दर छथि आर सब कियो आभूषण धारण कएने छथि। हुनकर हाथ मे बाण और धनुष छन्हि तथा डाँर्ह मे भारी तरकस बान्हल छन्हि। सब चुनल छबील छैल, शूरवीर, चतुर और नवयुवक छथि।
२६. प्रत्येक सवार के संग दुइ पैदल सिपाही छन्हि, जे तलवार चलेबाक कला मे खूब निपुण छथि। शूरताक बाना धारण कएने रणधीर वीर सब निकलिकय नगर के बाहर आबि ठाढ़ भ’ गेलाह। ओ सब चतुराई सँ घोड़ा सब केँ भिन्न चाइल सँ नजा रहला अछि, आर एम्हर भेरी तथा नगाड़ा (बाजा) के आवाज सुनि-सुनि खूब उल्लास सँ भरि रहल छथि।
२७. सारथि लोकनि ध्वजा, पताका, मणि और आभूषणों लगाकर रथ सबकेँ खूब विलक्षण बना देलनि। ओहि मे सुन्दर चँवर लगेने छथि आर घंटी सुन्दर शब्द कय रहल अछि। ओ रथ सब एतेक सुन्दर अछि मानू सूर्य के रथ के शोभा केँ छीनि लैत अछि। अगणित श्यामवर्ण घोड़ा छल। ओकरा सब केँ सारथि ओहि रथ सब मे जोति देने छथि, जे सब देखय मे सुन्दर आ गहना सँ सजल सुशोभित भ’ रहल अछि। ई दृश्य देखि मुनि सभक मोन सेहो मोहित भ’ जाइत छन्हि। जे जलहु पर जमीन जेकाँ चलैत अछि, वेग केर अधिकता सँ ओकर टाप पानि मे डुबिते नहि छैक, अस्त्र-शस्त्र और सब साज सजाकय सारथि लोकनि रथि सब केँ बजा लेलनि। रथ पर चढ़ि-चढ़िकय बरियाती नगरक बाहर मे जुटय लगलाह, जे जाहि काज लेल जाइत छथि, सब केँ सुन्दर शकुन होइत छन्हि।
२८. श्रेष्ठ हाथी सब पर सुन्दर अंबारी सब पड़ल अछि। ओ जाहि तरहें सजायल गेल छल से कहल नहि जा सकैछ। मतवाला हाथी घंटा सँ सुशोभित घंटी बजबैत चलल, मानू सावन मासक सुन्दर मेघ के समूह सब गरजन करैत जा रहल हो।
२९. सुन्दर पालकी, सुख सँ बैसबाक योग्य तामजान (जे कुर्सीनुमा होइत छैक) आर रथ आदिक संग आरो अनेकों प्रकारक सवारी सब अछि। ताहि सब पर श्रेष्ठ ब्राह्मण लोकनिक समूह चढ़िकय चललाह, मानू सब वेद के छन्द स्वयं शरीर धारण कएने होइथ।
३०. मागध, सूत, भाट और गुण गाबयवला सब, जे जाहि योग्य छलथि, ओहेन सवारी पर चढ़िकय चललथि। बहुतो तरहक खच्चर, ऊँट और बरद असंख्यो प्रकारक वस्तु सब लादि-लादिकय चलल। कहार करोड़ों काँवर लय कय चलल। ओहि मे अनेको प्रकारक उपहारक वस्तु सब छलैक जेकर वर्णन के कय सकैत अछि।
३१. सब सेवक लोकनि समूह अपन-अपन साज-समाज बनाकय चलल। सभक हृदय मे अपार हर्ष छैक आर शरीर पुलक सँ भरल छैक। सबकेँ एक्के गोट लालसा लागल छैक जे हम सब श्री राम-लक्ष्मण दुनू भाइ केँ भरि पोख कखन देखब।
३२. हाथी गरजि रहल अचि, ओकर घंटीक भीषण ध्वनि भ’ रहलैक अछि। चारू दिश रथक घरघराहट आ घोड़ाक हिनहिनाहट भ’ रहल छैक। मेघो केँ निरादर करैत नगाड़ा घोर शब्द कय रहल अछि। केकरो अपन आ दोसर केकरो कोनो बात कान सँ नहि सुनाय पड़ि रहल छैक।
३३. राजा दशरथक दरबाजा पर एतेक भारी भीड़ भ’ रहल अछि मानू जे ओतय यदि पाथर फेकल जाय त ओहो पिसाकय धूल बनि जायत। अटारी सब पर चढ़ल स्त्री लोकनि मंगल थार सहित आरती करैत देखल जा रहली अछि। आर नाना प्रकारक मनोहर गीत गाबि रहल छथि। हुनका सभक आनन्दक बखान नहि भ’ सकैत अछि।
३४. तखन सुमन्त्रजी दू गोट रथ सजाकय ओहि मे सूर्यक घोड़ो केँ मात करयवला घोड़ा जोतलनि। दुनू सुन्दर रथ ओ राजा दशरथ लग अनलनि जेकर सुन्दरता के वर्णन सरस्वती सँ सेहो भ’ सकैछ। एक रथ पर राजसी सामान सजायल गेल आ दोसर जे तेज के पुंज आ अत्यन्त शोभायमान छल ताहिपर राजा वशिष्ठजी केँ हर्ष पूर्वक चढ़ाकय फेर स्वयं शिव, गुरु, गौरी (पार्वती) और गणेशजी केँ स्मरण कयकेँ दोसर रथ पर चढ़लाह।
३५. वशिष्ठजीक संग चलैत राजा दशरथजी केना शोभित भ’ रहल छथि जेना देवगुरु बृहस्पतिजीक संग इन्द्र होइथ। वेद केर विधि सँ और कुल केर रीति अनुसार सब कार्य कयकेँ तथा सबकेँ सब प्रकार सँ सजल देखिकय श्री रामचन्द्रजीक स्मरण कयकेँ, गुरुक आज्ञा पाबि पृथ्वीपति दशरथजी शंख बजाकय चललाह।
३६. बरियाती देखिकय देवता हर्षित भेलथि आर सुन्दर मंगलदायक फूलक वर्षा करय लगलाह। भारी शोर मचि गेल। घोड़ा और हाथी गरजय लागल। आकाश मे और बारात मे दुनू जगह बाजा बाजय लागल। देवांगना व मनुष्यक स्त्री सुन्दर मंगलगान करय लगलीह, संगहि रस भरल राग सँ शहनाई बाजय लागल। घंटा-घंटी सभक ध्वनि के वर्णन नहि भ’ सकैछ।
३७. पैदल चलयवला सेवकगण सब कसरत केर खेल कय रहल छथि, कूदिकय आकाश मे उछलि-उछलिकय चलि रहल छथि। हँसी करय मे निपुण आर सुन्दर गायन कयनिहार चतुर विदूषक (मजकिया सब) तरह-तरह के चौल करैत तमाशा सब कय रहल छथि। सुन्दर राजकुमार मृदंग और नगाड़ाक शब्द सुनिकय घोड़ा सबकेँ ताहि अनुसार एना नचा रहल छथि जे ओ ताल केर बन्हन सँ कनिकबो नहि डिगैत छथि। चतुर नट लोकनि चकुआ-चकुआकय ई सब देखि रहल छथि।
३८. बरियाती एहेन अछि जे ओकर वर्णन करैत नहि बनि रहल अछि। सुन्दर शुभदायक शकुन भ’ रहल अछि। नीलकंठ चिड़इ बायाँ दिश चारा खा रहल अछि, मानू सबटा मंगले-मंगल के सूचना दय रहल हो। दाहिना दिश कौआ सब सुन्दर खेत मे शोभा पाबि रहल अछि। बिज्जी (नेवला) के दर्शन सेहो सब केँ भेलय। तीनू तरहक शीतल, मन्द आ सुगन्धित हवा अनुकूल दिशा मे चलि रहल अछि। श्रेष्ठ (सुहागिनी) स्त्री लोकनि भरल घैल आ कोरा मे बालक लेने आबि रहल छथि। लोमड़ी बेर-बेर देखाय दैत अछि। गाय सब सेहो सोझें मे बच्छा केँ दूध पिया रहल छथि। हरिनक झूंड बायाँ दिश दाहिना दिश आबि गेल, मानू सबटा मंगल केर समूह देखाय दय रहल हो। क्षेमकरी (उज्जर सिरवला चील) विशेष रूप से क्षेम (कल्याण) कहि रहल अछि। श्यामा बायाँ दिश के सुन्दर गाछ पर देखाय पड़ि रहल अछि। दही, माछ आ दुइ विद्वान् ब्राह्मण हाथ मे पोथी लेने सामने अयलाह। सब मंगलमय, कल्याणमय और मनोवांछित फल दयवला शकुन मानू सत्य होयबाक लेल एक्के संग आबि गेल अछि।
३९. स्वयं सगुण ब्रह्म जिनकर सुन्दर पुत्र छथि, हुनका लेल सब मंगल शकुन सुलभ अछि। जतय श्री रामचन्द्रजी समान दूल्हा और सीताजी समान दुलहिन छथि तथा दशरथजी और जनकजी जेहेन पवित्र समधी छथि, एहेन ब्याह सुनिकय मानू सबटा शकुन नाचि उठला आ कहल लगला जे आब ब्रह्माजी हमरा सब केँ सत्य कय देलनि। एहि तरहें बरियाती प्रस्थान कयलक। घोड़ा, हाथी गरजि रहल अछि आर नगाड़ा सबपर चोट पड़ि रहल अछि।
४०. सूर्यवंश के पताका स्वरूप दशरथजी केँ अबैत सुनि जनकजी नदी सब पर पुल बँधवा देलखिन। बीच-बीच मे ठहरबाक लेल सुन्दर घर (पड़ाव) बनवा देलखिन जाहि मे देवलोक जेकाँ सब सम्पदा-सुविधा बेसुमार अछि। जतय बरियातीक लोक अपन-अपन मोनक पसन्द अनुसार सुन्दर-रुचिगर उत्तम भोजन, बिस्तर और वस्त्र पबैत छथि। मनक अनुकूल नित्य नव सुख केँ देखिकय सब बरियाती अपन घर केँ बिसरि गेल छथि। बड़ा जोर सँ बाजि रहल ढोल-नगाड़ा के आवाज सुनिकय श्रेष्ठ बरियाती केँ अबैत जानि अगवानी करयवला हाथी, रथ, पैदल आ घोड़ा सजाकय बरियाती लेबय चलि पड़लाह।
हरिः हरः!!


text: मधुबनी । देश मे मखानक कूल पैदावार क करीब 90 फीसदी हिस्सा मिथिलाक लग मे अछि। छोट-मोट डाबर स ल कए पैघ पोखरि तक मे मखानक खेती होइत छल। मुदा पिछला चारि दशक स खेतीक रकबा मे धीरे-धीरे कमी होइत गेल। पिछला दू दशक मे त मिथिला स कूसियार(ईख या गन्ना) आओर मखान क खेती नाम मात्रक रहि गेल छल। बिहार मे नीतीश सरकार एलाक बाद कृषि लेल एकटा रोड मैप तैयार कैल गेल छल। जेकर परिणाम आब सामने आबि रहल अछि। 2006 मे मुख्यमंत्री अपन हाथ स बिहारक पहिल मखान प्रोसेसिंग यूनिटक उद्घाटन केने छलाह। आई झंझारपुर मे सेहो एकटा प्रोसेसिंग यूनिट लागि चुकल अछि। बिहार मे श्वेत क्रांति करिनिहार सुधा पहिल बेर मखान उत्पादन बढेबा लेल आगू बढ़ल। आइ मखान बोरा स निकलि कए रंग-बिरंगक छोट-छोट पैकेट मे बंद भ देश-विदेश तक जेबा लेल तैयार अछि। एहि काज लेल कईटा लोक जुटि चुकल छथि। मांग क संग-संग किसान कए पैदावार करबा लेल पूंजी आ प्रोत्साहन भेटि रहल अछि। देखिते-देखिते मखानक पैदावार पिछला दू-तीन साल मे 5 टन स बढि़ कए 20 स 25 टन तक भ चुकल अछि, मुदा पैदावारक हिसाब स मांग कई गुना बढि़ गेल अछि। जइ कारण आइ मिथिलाक मखान काजू आ किसमिस स बेसी महग अछि। आइ मखान आम लोकक पहुंच स आगू बढि़ चुकल अछि। देशक पांच तारा होटलक मेनू चाट मे मखान अपन श्रेष्टïता साबित करि चुकल अछि। कुल मिला कए मखान क खेती धीरे-धीरे फायदाक सौदा कहल जा रहल अछि। आइ किसान कए 100 टका स 150 तक भेटि रहल अछि, जखन कि तीन साल पहिने एतबा मात्रा लेल 60 स 75 टका त देल जाइत छल।


text:
नवका- पुरनका लेख सर्च करु...
बिआह आ गोरलगाइ
कुरुक्षेत्रम् अन्तर्मनक- गजेन्द्र ठाकुर
जमाय पएर छूबि कए प्रणाम कएलन्हि तं ससुर सए टाका निकालि एक टाकाक नोटक सिक्काक लेल कनियांकें सोर केलन्हि.
खूब खर्च-बर्च कएने छलाह बेटीक बियाहमे पाइ अलग गनने छलाह आ नगरक चारि कठ्टा जमीन सेहो बेटीक नामे लिखि देने छलाह.
“नई बाबूजी. ई गोर लगाइक कोन जरूरी छैक”?
तावत कनियां आबि गेल रहथिन्ह, एक टकाक सिक्का लs कए.
एक सए एक टाका जमायक हाथमे रखैत ससुर महराज बजलाह-
“राखु-राखु. ई तं पहिनहियो ने सोचितियैक”.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
साहित्यः किछु कविता
– गोपाल मोहन मिश्र
१. जिंदगी एक रहस्य
जिबैत जिबैत जिंदगी नै पता कखनि जुआ भै गेल।
समझलहुं जेकरा आगि, एक फूंक में धुआँ भै गेल।
सभ किछु लगा दांव पर सभ किछु गेलहुं हम हारि।
मन रहल पाषाण सन, ठाढ़ बीच बाज़ारि।
गलत कौन सन बाज़ी, ग़लत कौन सन छल दांव।
कौन सबसs पुरान, सबसs गहींर, कौन सन छल घाव।
शायद किछु क़िस्मत छल खराब
वा प्रारब्ध में लिखल होअय हार।
पर भाग्य पर भरोसा कएने
केकर भेल उद्धार ।
जखनि तक जान अछि बाकी
जखनि तक आन अछि बाकी।
चलू एकटा बाज़ी आर खेली
चलू एकटा झोंका आर झेली।
२. प्रतिस्पर्धा
छोट पैघ गांव, कस्बा शहर में,
पाठशाला, विद्यालय आ महाविद्यालय में,
सरस्वती माँ के चरण में,
पवित्र ज्ञान केर गंगा में,
डुबकी लगाबs अबैत अनेकों प्रतिभागी,
थिरकैत शान सं, बजबैत ज्ञान केर बांसुरी,
हेरा जाइत छथि प्रतिस्पर्धा जगत में ।
मानलौं कखनो हँसबैत अछि ई जगत,
मानलौं कखनो कनबैत अछि ई जगत,
लेकिन जखन कखनो निराशा,
प्रतिभागी के हाथ लागल,
चट्टान सन थामैत अछि हाथ ई जगत ।
एतेक भीड़, एतेक भागदौड़,
किछु प्रतिभागी तs खसि जाइत,
किछु प्रतिभागी…
३. हम जानि गेलहुं
देर सं सही, ई सच हम जानि गेलहुं
हे जिनगी हम तोरा पहचानि गेलहुं ।
दs कs छीन लेनाइ तोहर पुरान आदत छौ
किछु मांगब नहि तोरा सं, सेहो आब ठानि लेलहुं
हे जिनगी हम तोरा पहचानि गेलहुं ।
कतहु धूप कतहु छाया, किछु क्लेश किछु दया …
४. हे माँ दुर्गा !
माँ मस्तक केर चंदन, माँ फूल के छथि बगिया।
माँ धरा सन विस्तारित, माँ छथि हम्मर दुनियाँ।
माँ चाँद सन शीतल, माँ मखमल सन छथि नरम।
माँ सृष्टि केर सरोकार, आ सभ सं पैघ धरम।
सीता सन सहनशील, माँ दुर्गा अवतरणी।
माता के श्रीचरण में, हम्मर अछि वैतरणी।
अहीं कर्म कराबी मैय्या, अहीं भाग्य बनाबी।
पूरा दुनियाँ अहींक महिमा, अहीं खेल रचाबी।
ब्रह्मा,विष्णु आर सदाशिव, सब में अहींक शक्ति माँ,
कखनो अहाँ गौरी, कखनो श्यामा, नित नव रूप बनाबी माँ।
५. पत्थर
आब जों भेंटत रस्ता में कतहुं,
तs पूछब ओकरा सं, किये तू कनै नहि छें ?
नै जानी कतेक चोट दैत छौ
दुनियाँ तोरा,
किये तू तैयो, हर चोट पर दर्द व्यक्त करै नहि छें ?
न अश्रु बहबैत छें तू, न खुशी में हंसै छें तू,
किये तू कोई एहसास, पर नैन भिंजबै नहि छें ?
हर कोई तोरा में अपन स्वार्थ तकैत छौ,
किये तू अप्पन स्वाभिमान, कखनो जगबै नहि छें ?
मानलहुं ई कि ई दुनियाँ बहुत पैघ छै,
मुदा अस्तित्व में तूहूँ, कोनो छोट नै छें ?
न तू शिकवा करैत छें, न शिकायत,
किये कोनो दर्द के, तों अपना हृदय सं लगबै नहि छें ?
या तs तू आइ तक कखनो जागल नहि छें,
या तs तू अप्पन खामोश हृदय लs कs, कखनो सूतल नहि छें ?
६. ज़िद
ज़िद अछि हमरा सफलता पबै के,
तोहर ज़िद छौ हमरा बेर-बेर हरबै के,
देखैत छी कोन सफल होइत अछि,
कोन अप्पन हौसला पहिने गवांबैत अछि ।
देखै छी जिंदगी कतेक बेर तू हरबैत छें,
कतेक बेर हमहूँ खसि कै सम्भलैत छी,
ओना धन्यवाद करैत छी तोरा,
जतेक बेर तू खसबैत छें,
किछु नया सिखबैत छें ।
सीख गेल छी हमहूँ एक सबक तोरा सं,
तोहर बेर-बेर हरौला सं,
जे किछु गवां कs तोरा पबैत अछि,
वैह जिद्दी मनुक्ख सफलता पबैत अछि ।


text: मिथिलाक सांस्कृतिक राजधानी दरभंगा मे पासपोर्ट सुविधा देबाक लेल ‘पासपोर्ट सेवा लघु केन्द्र’ केर स्थापना करबाक निर्णय कैल गेल अछि। ई जानकारी भारतीय विदेश मंत्रालयक संयुक्त सचिव मुक्तेश्वर कुमार परदेशी पैछले सप्ताह अपन पटना सँ दरभंगाक दौरा पर जाइ बेर मिडिया केँ करौने छलाह। दरभंगा संसदीय क्षेत्रक प्रखर सांसद निरंतर दरभंगा केँ पर्यटनक दृष्टिकोण सहित औद्योगिक आ अन्य क्षेत्र मे विकास लेल केन्द्र सँ माँग करैत रहला अछि आ वर्तमान निर्णय सँ काफी उत्साहित होइत जानकारी करौलनि अछि जे धीरे-धीरे केन्द्र द्वारा आरो विभिन्न सुविधाक विकेन्द्रीकरण दरभंगा केँ केन्द्र मानिकय कैल जायत, ई आशा अछि। एहि केन्द्र सँ करीब ९ जिलाक लोक केँ फायदा भेटत। बिहार मे पासपोर्ट सुविधा लेल पटना मात्र मे क्षेत्रीय पासपोर्ट कार्यालय छल।


text:
जुड़-शीतल केर ओना तs मिथिलाक पावैन मानल जाएत अछि मुदा जौं अहि पर सामूहिक चर्चा, प्रचार-प्रसार आ सामाजिक जनमानस द्वारा संरक्षण कएल जाय तs निश्चित अहि पावैनक वैज्ञानिक आ पर्यावरणीय गुणक संपूर्ण दुनिया कायल भs जायत। जुड़-शीतल केर असली माने स्वच्छता दिवस अछि, जेकर तात्पर्य अछि जे अहि दिन संपूर्ण मिथिला में खास कए जाहि ठाम जलक (पानी) सम्बन्ध रहैत अछि जेना नदी-तालाब, पोखैर, कुँआ, नाली, पैनक घैला, टाँकी इत्यादि केर साफ-सफाई कएल जाएत अछि। अहि पावैनक दिन पर्यावरण के स्वच्छ राखब लेल गाछ-वृक्ष केर सेहो जलसँ नहाओल (पटाओल) जाएत अछि जाहि सँ गाछ-वृक्ष में नव उर्जाक संचार होएत अछि आ ओ अपन स्वच्छ हवा सँ संपूर्ण पर्यावरण के पुनः भरि साल महमहौने रहैत अछि।
जुड़-शीतल जहिना भौगौलिक क्रियाकलाप सँ परिपूर्ण अछि ठीक तहिना धार्मिक अनुष्ठान सेहो अहि में समायल अछि। अहि दिन मिथिला में बसिया खेनाय खेबाक प्रचलन अछि जाहि लेल पूरा मिथिला में एकदिन पहिनहिए बेसन केर बरी आ पानीयएल भात (जाहिं सँ अगिला दिन भात खड़ाब नहि होई) बनाके राखि लेल जाएत अछि आ पावैन दिन अपन चूल्हा-चेकी केर विश्राम देल जाएत अछि जहिना गुजराती समाज में जन्माष्टमी में (गुजराती के सातम-आठम पावैन) बसिया खायल जाएत अछि ठीक तहिना इ प्रचलन मिथिला में सेहो अहि दिन होएत अछि। जुड़-शीतल दिन एकटा बड्ड नीक खेला सेहो खेलल जाएत अछि जे ‘धुड़खेल’ नामसँ मिथिला में प्रचलित अछि, इ खेला खेलैक एकमात्र उद्देश्य स्वच्छता सँ अछि जाहिं सँ आस-पड़ोसक कचरा, नाली, पोखैर इत्यादिक जलजमाव, गन्दगी केर सफाई स्वतः खेले-खेल में भs जाएत छैक ताहि कारणसँ अहि दिन ‘धुड़खेलक’ आयोजन होएत अछि जाहि में सबकियो एक-दोसरक देह पर थाल-कादो फेंकी आस-पड़ोस के स्वच्छ करैक भरपूर प्रयाश करैत छथि।
ताहि मिथिलाक अहि सुन्नर आ लोकप्रिय पावैन केर प्रचार-प्रसार, राजनेता लोकैन द्वारा उचित संरक्षण कएल जेबाक चाहि आ जौं अहि तरहक डेग उठल तs जुड़-शीतल प्रधानमंत्री श्री मोदी जी आ पूज्य बापू जीक स्वच्छ भारत मिशन केर सफल बनबैक में एकटा महत्वपूर्ण दिन सिद्ध होयत।


text:
मुम्बई : फोरफॉक्स फिल्म्स द्वारा नवनिर्मिति मैथिली सिनेमा 'लागल प्रीत अहाँसँ' शीघ्रहिं सिनेमाघरमे आबि रहल अछि। महाराष्ट्रके मुम्बई स्थित गोरेगांवमे आगामी 20 अप्रैल 2018 केँ दर्शक लोकनिक बीच अहि सिनेमाके प्रदर्शित कएल जेबाक खबैर भेटल अछि। गोरेगाँव केर चर्चित मल्टीप्लेक्स मूवी टाइममे, जे हब मॉल में स्थित अछि ओतहि संध्या शो केर रूपमे साँझ 6 बजेसँ रात्रि 9 बजे धरि अहि सिनेमाकेँ देखाओल जायत।
जनतब हो जे 'लागल प्रीत अहाँसँ' एकटा आधुनिक तकनीकीसँ सजल मैथिली सिनेमा अछि, हालहिं में खूब चर्चित भेल मैथिली धारावाहिक 'मास्टर साहब' केर निर्देशक अभिराज झा द्वारा निर्देशित, प्रसिद्ध मैथिली संगीतकार सुरेश आनंद आ उदय नारायण झा केर कर्णप्रिय संगीत सँ सजल अहि सिनेमाक बाट दर्शक लोकनि अतिशीघ्रतासँ ताकि रहलाह छथि।
अहि सिनेमा केर मुख्य पात्र दीपक झा, पल्लवी शर्मा, मनोरंजन झा, सुमन झा, मंजीत गुप्ता, कल्याणी झा, पी के चौधरी, अनूप सत्यनारायण झा, अभिराज झा संगहि राकेश सिंह राणा छथि।
एहिठाम बता दी जे अहि सिनेमाकेँ देखबाक वास्ते टिकस बुकिंग पहिनेसँ भए रहल छैक। जौं अहूँ सभ इच्छुक छी तs बिना देरी कएने 7506397440 व्हाट्सएप्प नम्बर पर अपन टिकस आरक्षित करा सकैत छी।
किछुए दिन पहिने 'लागल प्रीत अहाँसँ' केर ट्रेलर रिलीज भेल छल। जेकरा दर्शक लोकनि खूब प्रशंसा कएलनि। ट्रेलर देखि सिनेमा देखबाक उत्सुकता स्वाभाविक छैक। ताहि हेतु एडवांस बुकिंग करेबाक व्यवस्था सेहो कएल गेलैक अछि। सिनेमामे गुणवत्ता आओर तकनीक पर विशेष ध्यान राखल गेल छैक।


text:
दुनियाभरिमे सुपर स्नैक यानी मखानक लगभग 90 फीसदी भाग भारतीय राज्य बिहारमे पैदा होइत अछि। तीन मास पहिने अगस्त 2022मे बिहारक मिथिला क्षेत्रक फॉक्स नट्स प्रतिष्ठित भौगोलिक संकेत (GI) टैग सेहो अर्जित कयने छल। मिथिलाक विभिन्न भागमे मखानक खेती पैघ स्तरपर कयल जायत अछि। फॉक्स नट्स असलमे वाटर लिलीक एकटा प्रजातिक खयबाक योग्य बीया होइत अछि। लाखो किसान अपन जीवन यापनक लेल जल निकायक पैघ क्षेत्रमे एकर खेती करैत छथि। ओना त’ जीआई टैगक बाद अपन उपजक बढ़ैत माँगक संभावनाक कारणे किसान सभक बीच उत्सव सनक माहौल होयाबक चाही किएक त’ हुनकर आयक अवसर बढ़बाक पूरा भरोस छल। मुदा वास्तविकता एहिसँ बहुत दूर अछि। मखाना किसान सभक शिकायत अछि जे हुनका लोकनिकेँ फसल पर जतेक निवेश भेल अछि ओकर रिटर्न सेहो भेटि पाबि रहल अछि। बाजारमे मखानक मूल्य खसि पड़ल अछि।
सुपौल जिलाक बीना पंचायतक एकटा मखान किसान रंजीत बतौलनि, मखान जे कखनो 500 रुपयासँ 600 रुपया प्रति किलोक बीच बिकाइत छल, आब 400 रुपया किलो बिकि रहल अछि। किसान कहलनि जे ओ 20 बीघासँ बेसी जमीनकेँ पट्टा पर ल’ क’ लगभग 12 सालसँ मखानक खेती क’ रहल छथि। ओ कहलनि एहि बेर हम चारि बीघा जमीनसँ मखानक कटाइ सेहो नहि केलहुँ अछि। एक बीघा जमीनसँ हमरा करीबन पाँच क्विंटल मखान भेटैत अछि। जकर कीमत पाँच हजार रुपया प्रति क्विंटलसँ बेसी नहि अछि। ई पहिनेक तुलनामे आधा अछि। देवशंकर खान सेहो निराश छथि। सहरसा जिलाक बनगाँव गामक ई किसान तीन बीघामे पसरल एकटा पोखरिमे मखानक खेती करैत छथि। ओ बतौलनि जे हम 2019सँ मखानक खेती क’ रहल छी आ एहिसँ लगभग एक लाख कमा लैत छलहुँ। मुदा एहि बेर कीमत कम भ’ गेल अछि। हमरा नहि लगैत अछि जे हम एहि साल 40,000 रुपयाक सेहो लाभ कमा पायब। मखानक खेतीमे बढ़ोतरी, कीमतमे गिरावट मखाना एकटा ऊँच दामपर बिकैबला फसल अछि, जकर व्यावसायिक रूपसँ बिहार आ पूर्वी भारतक किछु भागमे खेती कयल जाइत अछि। एकर अतिरिक्त, एकरा मध्य प्रदेश, राजस्थान, जम्मू आ कश्मीर, त्रिपुरा आ मणिपुरमे प्राकृतिक फसलक रूपमे उगाएल जायत अछि। एग्रीकल्चरल एंड प्रोसेस्ड फूड प्रोडक्ट्स एक्सपोर्ट डेवलपमेंट अथॉरिटी (APEDA) क अनुसार, भारतमे कुल 15,000 हेक्टेयरमे मखानक खेतीक कयल जयबाक अनुमान अछि। एतय 120,000 मीट्रिक टन (mt) मखाना बीज पैदा होइत अछि, जे प्रसंस्करणक बाद 40,000 मीट्रिक टन मखान पॉपक उत्पादन करैत अछि। किसान सभक स्तर पर उत्पादनक अनुमानित मूल्य 250 करोड़ रुपया अछि आ ई व्यापारीक स्तरपर 550 करोड़ रुपयाक राजस्व उत्पन्न करैत अछि।
उत्पादन बढ़त त’ मूल्य कम हेबे करत
किसान सभक दावा अछि जे मखानाक खेती लोकप्रिय भ’ रहल अछि। सुपौल जिलाक बीना पंचायतक रंजीत कहलनि जे एखन दू साल पहिने हमर पंचायतमे मात्र 60 बीघा जमीनपर खेती होइत छल। आब ई बढ़ि क’ 500 बीघा भ’ गेल अछि। ओ जनतब देलनि जे गामक निचला क्षेत्रमे जतय कखनो गहुम आ धानक खेती कयल जायत छल, आब ओतय मात्र मखानक खेती कयल जा रहल अछि। जाहिर अछि, जखन उत्पादन बढ़ि जायत त’ कीमत खसबै करत, भनहि हुनकर माँग बढि गेल होए। बिनामे करिहो पंचायतक गुलशन महतो बतौलनि जे गाममे खेती लायक जमीनक लगभग 40 प्रतिशत हिस्सा पानिमे डूबल अछि। कारण अछि जे हमरामे सँ बेसीतर मखान आ जूटक खेती करबाक फैसला केलनि अछि।
सालक महतोक मोताबिक, जतय किसान सभकेँ जूटक लेल नीक पाइ भेटति अछि, ओतहि मखानपर ओ मोश्किलसँ अपन लागते निकलि पाएल अछि। बिहारक मखान मैन कहल जायबला मिथिला नेचुरल्सक मनीष आनंद सेहो मानलक जे मखानक मूल्यमे गिरावट आयल अछि।
एक-दू सालमे ठीक भ’ जाएत सभ किछु
ओ कहलनि जे पछिला साल हुनक खाद्य प्रसंस्करण कंपनी, जे मखानक सभसँ पैघ खरीदार सभ विक्रेता सभमे सँ एक अछि, लगभग 18,000 रुपया प्रति क्विंटल पर कच्चा मखान कीनने छल। मुदा एहि साल कीमत 9,000 रुपया प्रति क्विंटल सँ बेसी नहि अछि। आदर्श रूपसँ काँच मखानक की कीमत 10,000 रुपयासँ 12,000 रुपया प्रति क्विंटलसँ कम नहि हेबाक चाही। हुनका भरोस छनि जे एक वा दू सालमे चीज ठीक भ’ जायत। मिथिला नेचुरल्स बिहारमे पहिला स्टार्ट-अप अछि। जेना केंद्रीय कृषि मंत्रालय द्वारा अनुदानक लेल चुनल गेल छल। एकरा बिहार सरकारक उद्योग विभाग आ बागवानी विभागक दिससँ अनुदानक लेल चुनल गेल अछि।
ट्रेडर्स लॉबीकेँ दोषी ठहराओल जाय? आनंद कहलनि, बहुतो लोक मखानक धंधामे आबि गेल अछि। दू साल पहने मखानकेँ ल’ क’ एतेक बिजनेस नहि छल। किछु विशेषज्ञ कीमत सभमे गिरावटक लेल ट्रेडर्स लॉबीकेँ जिम्मेदार ठहराबैत अछि।
आईसीएआर आरसीईआर रिसर्च सेंटर फॉर मखाना, दरभंगाक प्रमुख वैज्ञानिक इंदु शेखर सिंह कहलनि जे मखानक कीमतमे गिरावट मखान-ट्रेडिंग लॉबीक कारण भ’ सकैत अछि। वैज्ञानिक बतौलनि जे व्यापारी सभ एहिबेर मखान नहि कीनलक अछि आ एकर कीमतमे गिरावटक एकटा कारण भ’ सकैत अछि।
ट्रेडर्सक कारण मूल्यमे आएल अछि कमी
सिंहक अनुसार, महामारीक बाद कतेको स्टार्टअप अयलाह जे मखानक प्रयोग केलनि आ एहिसँ किछु व्यापरी सभकेँ नोकसान भेल। मुदा, जँ उत्पादनमे वृद्धि भेल अछि, त’ मखानक मांग सेहो भेल अछि। एहिलेल एहि पैदावारमे वृद्धि वास्तवमे कीमतमे गिरावटक कारण नहि हेबाक चाही। मधुबनी रेडियोक संस्थापक आ पत्रकारिता पढ़बैबला राज झा सेहो एहि बातसँ सहमत छथि जे कीमतमे गिरावटक कारण ट्रेडर्स अछि। ओ बतौलनि जे एकर एकटा कारण आर अछि। सहरसा आ सुपौलमे, जतय मखानक खेती कयल जायत अछि, लग-पास कोनो प्रोसेसिंग यूनिट नहि अछि। सभसँ पासक यूनिट दरभंगा आ मधुबनीमे लगभग 100 किलोमीटर दूर अछि। झा कहलनि जे तखन कीमत बेसी छल कियेक त’ ट्रांसपोर्टमे निजी वाहन सभक प्रयोग कयल जायत छल। आब एकटा ट्रेन कनेक्शन अछि, एहिलेल उपजकेँ लाब’ ल’ जायमे एतेक पाइ नहि लगैत अछि। मखानाक किसान सभक एमएसपीक मांग मखानक खेतीसँ जुड़ल सुपौलक उदय मुखिया मल्लाह बतौलनि जे मखानक खसैत दाम कतेको परिवार सभपर प्रतिकूल असर पड़ैबला अछि। हमरा एहेन साधारण व्यापारी – संघर्षमे स्वयंकेँ फँसल पाबि रहल छथि। हमरा ककरो दोष नहि देबाक अछि। जँ उत्पादन बेसी अछि त’ सरकारकेँ एकरा लेल न्यूनतम समर्थन मूल्य घोषित क’ क’ हमरा समर्थन करक चाही। सुपौलक कृषि विभागक एकटा अधिकारी नाम नहि बतेबाक शर्त पर गाम कनेक्शनकेँ बतौलनि जे कृषि विभागक दिससँ गहुम आ धानक अलावा आन फसल सभ उगबैबला किसान सभकेँ (30,000 रुपया प्रति किसान) अनुदान देल जायत अछि। मखान आ जूट आदिक लेल सेहो कतेको अनुदान उपलब्ध अछि, मुदा ई मात्र कागज पर अछि। सभकेँ नहि भेटैत अछि। कोन जिलामे कतेक किसान सभकेँ अनुदान भेटत, ई पहिनेसँ तय होइत अछि। न्यूनतम समर्थन मूल्य (MSP)क दायरामे सम्मिलित खाद्य फसल सभक सूचीमे मखानक नहि अयबाक कारणक विषयमे पूछल जायपर, सहरसामे राज्यक कृषि विभागक कृषि समन्वयक संजीव कुमार झा एकर पाछू कतेको कारणक प्रमाण देलनि। पहिने कोसी नदीक कातक जिला सभमे एतेक पैघ पैमानापर मखानाक खेती कयल जायत छल। जेनाकि मधुबनी आ दरभंगा जिलामे कयल जायत अछि। एहेन एहि लेल अछि कियेक त’ ई एकटा महँग फसल अछि आ एकरा लेल गहन श्रमक आवश्यकता होइत अछि। एखन धरि, किसान सभ अपने कखानो एमएसपी सूचीमे सम्मिलित हेबाक माँग नहि उठौलनि। एकर अलावा मखानक फसल व्यापारी सभ उच्च कीमत पर बेचल जायत अछि, यैह कारण अछि जे किसान सभ एकरा लेल एमएसपीक माँग करयमे कोनो रुचि नहि देखौलनि अछि। यैह कारण अछि जे सरकार सेहो एहि मुद्दापर कखनो ध्यान नहि देलक अछि। ई पहिल बेर अछि जखन किसान संगठन ई माँग उठा रहल छथि मुदा एक वा दू सालमे स्थिति निश्चित रूपसँ बदलि जायत।
लाभदायक अछि ई सुपर स्नैक
सेहतक लेल लाभदायक मखान पोषक तत्वसँ भरपूर होइत अछि। एहिमे जतय फाइबरक मात्रा बहुत बेसी होइत अछि ओतै ई अपन कम ग्लाइसेमिक इंडेक्स आफाइटोकेमिकल घटक सभक लेल जानल जाइत अछि। एहिमे कैलोरी कम होइत अछि। अपन एहि गुणक कारण एकरा खासतौरपर दस्तक इलाजमे सेहो प्रयोग कयल जाइत अछि। 100 ग्राम मखानमे 350 कैलोरी होइत अछि, जाहिमेसँ 308 कैलोरी कार्बोहाइड्रेटसँ आ 39 कैलोरी प्रोटीनसँ अबैत अछि। एहिमे नहि त’ फैट होइत अछि आ नहि कोनो ट्रांस-फैट। एकर अतिरिक्त मखानमे पोटेशियमक मात्रा बेसी होइत अछि। कैल्शियम कने कम। बिना स्वाद बला मखानमे कोलेस्ट्रॉल, फैट आ सोडियम लगभग नहिञेक बराबर होइत अछि। बेर-बेर भूख लगैबला लोक सभक लेल ई एकटा सुपर स्नैक अछि।
4,086 total views


text:
आगामी १० मई २०१५ तदनुसार रवि दिन क’ हैदराबादक मैथिली साहित्यिक मंच ‘देसिल बयना’ कवीश्वर चन्दा झा पर आधारित ‘मिथिला विभूति पर्व’क आयोजन क’ रहल अछि।समारोह मे कवीश्वरक व्यक्तित्व आ कृतित्व पर सम्भाषण एवं तदोपरान्त काव्य-गोष्ठी हएत।उक्त अवसर पर कवीश्वर पर केंद्रित विशेष स्मारिकाक विमोचन आ मनोज शाण्डिल्यक कविता संग्रहक लोकार्पण सेहो हएत।कार्यक्रम हैदराबाद केंद्रीय विश्विद्यालय स्थित कला विभागक प्रेक्षागृह मे आयोजित भ’ रहल अछि।
विदित हो जे पछिला ६ बर्ख सँ ‘देसिल बयना’ हैदराबाद-सिकंदराबाद नगरद्वय मे साहित्यिक गतिविधि क’ रहल अछि तथा वार्षिक साहित्य-विशेष विद्यापति स्मृति पर्वक आयोजन करैत आबि रहल अछि जाहि मे श्री गुणनाथ झा, श्री सियाराम झा सरस, श्री बुद्धिनाथ झा, श्री तारानंद झा ‘तरुण’, श्रीमती वीणा कर्ण आ श्री प्रदीप बिहारी सदृश ख्यातिलब्ध मैथिली साहित्यकार सभ अपन सहभागिता देलनि अछि।एही बर्ख सँ विद्यापति स्मृति पर्वक अतिरिक्त मिथिला विभूति पर्व सेहो मनाओल जाएत।संस्था सदति स्थानीय साहित्यिक प्रतिभाक संवर्द्धन करैत अछि आ समाज मे मैथिली साहित्यक प्रति आमजनकेँ आकृष्ट करबाक लेल प्रतिबद्ध अछि। एहि अवसर पर मनोज साण्डिल्य केर पोथी ‘सुरुजक छाहरि मे’ जाहि मे कविताक संग्रह अछि, तेकर विमोचन सेहो कैल जायत।


text:
पटना। केंद्रीय गृह मंत्री पी चिदंबरम शनिदिन कहला जे भारत-नेपाल सीमा पर 2,200 किलोमीटर लंबा सड़क क निर्माण कराउल जाएत, जाहिस दूनू देश क बीच व्यापारिक संबंध कए आओर मजबूती भेटत। कार्यक्रम क दौरान राज्य क मुख्यमंत्री नीतीश कुमार सेहो मौजूद छलाह।
बिहार क रक्सौल मे शनिदिन एकीकृत जांच चौकी (आईसीपी)क आधारशिला रखबाकबाद लोक कए संबोधित करैत चिदंबरम कहला, ‘भारत-नेपाल सीमा पर 2,200 किलोमीटर लंबा सड़क क निर्माण कराउल जाएत। इ सड़क क निर्माण मे 1,752 करोड़ खर्च एबाक संभावना अछि।Ó
ओ कहला जे आईसीपी पूरा अत्याधुनिक सुविधा स लैस होएत। देश मे प्रवेश करनिहार सबटा वाहन कए आधुनिक तरीका स परीक्षण कैल जाएत। आईसीपी क बनबा स सीमा पर सुरक्षा क पुख्ता प्रबंध करबा मे बेसी सहायता भेटत।
गौरतलब अछि जे रक्सौल आईसीपी बिहार मे खुलैवाला पहिल आ देश क दोसर आईसीपी होएत। करीब 250 एकड़ मे बनि रहल एहि आईसीपी मे 120 करोड़ खर्च एबाकउम्मीद अछि आ इ जून 2011 तक बनिकए तैयार भ जाएत। भारत-नेपाल सीमा क लग तीनटा आओर आईसीपी बनेबाकयोजना अछि एहिमे स एकटा बिहार क जोगबनी मे बनाउल जाएत। आईसीपी खोलबाक मुख्य उद्देश्य देश क सीमा पर विभिन्न प्रवेश आ निकासी बिन्दु पर ढांचागत बाधा कए दूर करब अछि।


text:
मुजफ्फरपुर, मिथिला मिरर : भाजपा सांसद आ प्रख्यात चिकित्सक डॉ. सी.पी ठाकुर कालाजारकेँ लेल देशी दवाई बनेता। कालाजारकेँ खत्म करबाक लेल कएल गेल प्रयासकेँ कारण डॉ. सी.पी ठाकुरकेँ प्रसिद्धी भेटल छलनि। डॉ. ठाकुरकेँ कालाजार उन्मूलनमे बड्ड पैघ सफलता भेटल छलनि। आब डॉ. ठाकुर कालाजार उन्मूलनक लेल देशी तकनीककेँ बढ़ावा देबाक फैसला केएलनि अछि। एहि वास्ते देसी दवाई बनेबाक लेल स्वयं खेती क’ रहल छथि। एहि लेल ओ मुजफ्फरपुर स्थित सकरा थाना अन्तर्गत अपन पैतृक गाम दुबहामे जड़ी-बूटी लगौलनि अछि। बीच-बीचमे अपने जा ओकर निरीक्षण करैत छथि। रविदिन ठाकुर अपन गाम गेल छलाह आ खेतीक जायजा लेलाह। एहिलेल ओ अपन ग्रामीण लोकनिकेँ सेहो प्रेरित करैत छथि। डॉ. सीपी ठाकुर कहलनि जे हुनक इच्छा छनि जे ई दुनियाँ पूर्ण तरहें कालाजार मुक्त भ’ जाए। डॉ. ठाकुर बचपनमे खुद एहि बीमारीक दंश झेलने छथि। मात्र दू सालक उम्रमे ओ एहि बीमारीसँ ग्रसित भ’ गेल छलाह जेकरा कारण 14 वरख धरि असहनीय पीड़ासँ जुझैत रहलाह।
डॉ. सी.पी ठाकुरक पूरा बचपन कालाजार बीमारीक भेंट चढ़ी गेलनि। एहि लेल डॉ. ठाकुर एहन बीमारीसँ लड़बाक निश्चय कएलनि अछि। ओना आब त’ 90 फीसदीसँ ज्यादा एहि बीमारीकेँ नियंत्रित क’ लेल गेल अछि। हुनका विश्वास छनि जे भविष्यमे कालाजार पूर्ण तरहें खत्म भ’ जायत। अपन गाम भ्रमणक दौरान डॉ. सीपी ठाकुरकेँ संग वैज्ञानिक डॉ. श्याम नारायण, रिसर्च स्कॉलर एसएन पांडेय, तकनीकी सहायक विपिन कुमार सेहो मौजूद छलाह।


text:
फिलिप काउटिन्हो
फिलिप काउटिन्हो कोरेया (ब्राजिलियन पोर्जुगिज: [fiˈlipi kowˈtʃĩj̃u]; जन्म १२ जुन १९९२), फिलिप काउटिन्होकऽ नामसँ चर्चित अछि ।
बाल्यकाल[सम्पादन करी]
१२ जुलाई सन् १९९२ मे फिलिपो काउटिन्होक जन्म ब्राजिलकऽ राजधानी रियो दि जेनरियोमा भेल छल । राजधानी नजिक रोचास्थित बस्तीमे काउटिन्हो उद्योगसभक लेल आवश्यक कच्चा पदार्थक भण्डारण होएत छल । कंक्रिटक जङ्गल कहै चिनन ई बस्तीक खुला मैदान आ सडकसभ काउटिन्होक लेल हराभरा स्थान छल ।
२०१० मे डेब्यु[सम्पादन करी]
लिभरपुलक पैग स्टार[सम्पादन करी]
बार्सिलोनामे लिग च्याम्पियन[सम्पादन करी]
सन्दर्भ सामग्रीसभ[सम्पादन करी]
- ↑ "Philippe Coutinho", FC Barcelona, अन्तिम पहुँच २३ जनवरी २०१८।


text:
प्राप्त खबैर केर मुताविक वैशाली जिलाक महनार के रहिवासी एक महिला जे इलाजक लेल पटना आबि रहल छथि, ओ गंगा सेतु जाम रहबाक कारण पटना नहि पहुंच पेली, जाहि कारन सँ हुनकर ऐंबुलेंस मे मौत भ' गेल। कैको जगह पर बंद समर्थक सभ सड़क जाम करी आगजनी केलक आओर रास्ता ब्लॉक क' देलक।हाजीपुर क' पटना सँ जोड़े बला गांधी सेतु पर एहो गाड़ी नहि चैल सकल। नवादा, बांका, दरभंगा, औरंगाबाद आओर मधुबनी मे सेहो जाम लागल रहल।
एहि बीच तेजस्वी यादव कहलनि कि आरजेडी किसान, मजदूर, नौजवान आओर महिला सभक संग अन्याय केर खिलाफ अप्पन लड़ाई जारी राखत। ओतहि जेडीयू प्रवक्ता नीरज कुमार कहलनि कि बालू खनन नीति केर वापसी केँ बाद बिहार बंद केँ कुनू औचित्य नहि छल, ई हठधर्मिता केर उदाहरण अछि।


text:
कलकत्ता: रैव दिन शरत सदन प्रेक्षागृह मे कलकत्ता के ख्याति प्राप्त मैथिली नाट्य संस्था "मिथियात्रिक झंकार" के तत्वावधान में आयोजित मैथिली मौलिक नाटक "सिसकैत संस्कार" के सफल मंचन काएल गेल।
सुप्रसिद्ध नाट्यकार आ निर्देशक शंभूनाथ मिश्र द्वारा रचित ई नाटक मे समाज मे गिरैत सभ्यता आ संस्कार के देखैल गेल । अई क्रार्यक्रम मे लगभग कलकत्ता के सब संस्था प्रमुख आ अनेको दर्शक मौजूद छलाह, साथ मे मैथिली फिल्म "लव यू दुलहिन" के स्टार कास्ट सेहो अपन फिल्म प्रमोशन के लेल पहुँचल छलाह आ फिल्म के एकटा होली गीत सेहो एही मंच सऽ रीलिज केएला , दर्शक सऽ मिलल अशेष प्यार आ थपड़ी के गरगराहट के सुनैत नाटक के समापन भेल ।
एही नाटक मे अपन भूमिका निभा रहल छलाह - शम्भु नाथ मिश्र ,उत्तम चौधरी , दिनेश मिश्र ,सुधीर झा, श्रीमति शशिता राय , कुमारी अंजना इस्सर , उज्ज्वल कुमार झा, संजय ठाकुर, विजय इस्सर ,प्रेम झा ।


text:
बताओल जे रहल अछि कि प्रवर्तन निदेशालय के अफसर सभ खुद क' एहि दलाल सभक सामने ग्राहक जोका पेश केलन्हि। ग्राहक बनी अफसर सभ दलाल से 1000, 500 के पुरनका नोट के नबका नोट में बदलबाक गप केलन्हि। जखन दलाल संग डील तय भ' गेलन्हि, तखन अभसर सभ अप्पन पहचान बतबैत हुनका सभ के गिरफ्तार केलन्हि।
गिरफ्तार दलाल सभक किछ बैंक अधिकारि सभ सँ संपर्क छल आर ओहि माध्यम सँ ओ पुरनका नोट केँ नबका नोट में बदलबाक काज करैत छल। आब ईडी के अफसर ओहि बैंक अधिकारि सभ पर सेहो शिकंजा कसबाक तैयारी म' अछि जिनका मदद सँ कालाधन के सफेद करबाक धंधा चलाओल जे रहल छल।
एहि बीच बाथरूम से कैश भेटबाक मामला म' सीबीआई 4 बैंक अधिकारि पर केस दर्ज केलन्हि अछि। कर्नाटक के चित्रदुर्ग जिला म' एक हवाला कारोबारी के बाथरूम म' बनल तिजोरी से 5.7 करोड़ टक्का के नबका नोट भेटल छल। संगहि 32 किलो सोना के बिस्कुट, आभूषण आर 90 लाख टक्का के पुराने नोट बरामद कायल गेल छल। बैंक अधिकारि सभक खिलाफ काफी गंभीर धारा के तहत मामला दर्ज कायल गेल अछि।


text: बोधगया (गया)। फिल्मी दुनिया क पाश्र्व गायक सुरेश वाडेकर कहलथि जे जेना जमाना बदलैत अछि, ओना लोक क पंसद सेहो बदल रहल अछि। हम लोक ओहने कोशिश फिल्म क जरिये करबाक कोशिश करैत छी। गाना-बजाना सेहो वक्त क हिसाब स बदल रहल अछि, मुदा एतए नहि बदलबाक चाहि। श्री वाडेकर बौद्ध महोत्सव मे अपन गायन क पहिने पत्रकार स मुखातिब छलथि। ओ कहलथि जे अगर बिहार सरकार शास्त्रीय गायन कए बढ़ावा देबए मे हमर सेवा चाहैत अछि, त सरकार क आवाज ओ जरूर सुनताह। ओ कहलथि जे बिहार क काफी बच्चा मुम्बई मे अछि, जिनकर आवाज हम सुनने छी। बिहार मे प्रतिभा क कमी नहि अछि। एहि ठाम सही दिशा-निर्देश क जरूरत अछि।


text:
नव दिल्ली. आइ केंद्र सरकार पैघ फैसला लेलक अछि. सरकार पबजी संग 118 मोबाइल ऐप पर प्रतिबंध लगयबाक फैसला कयलक अछि. इलेक्ट्रॉनिक्स आ सूचना प्रौद्योगिकी मंत्रालय धारा 69ए केर अंतर्गत एहि मोबाइल ऐप्स पर बैन लगयबाक फैसला कयलक अछि. मंत्रालय कतेको शिकायत भेटबाक बाद बैन लगयबाक इ फैसला लेलक अछि. सरकार दिस स’ आइ जारी बयानमे कहल गेल अछि जे इ ऐप राष्ट्रीय सुरक्षाक लेल खतरा छल.
इलेक्ट्रॉनिक्स आ सूचना प्रौद्योगिकी मंत्रालयक दिस स’ जारी बयानमे कहल गेल अछि जे इ मोबाइल ऐप भारतक संप्रभुता, अखंडता, भारतक रक्षा, राज्य सुरक्षा आ सार्वजनिक व्यवस्थाक लेल खतरा छल. मंत्रालय कहलक जे एहन कतेको शिकायत भेटल छल जाहिमे कहल गेल छल जे एंड्रॉइड आ आईओएस प्लेटफॉर्म पर एहन कतेको मोबाइल ऐप अछि जे यूजर्सक सूचना चोरबैत अछि.
मंत्रालय कहलक जे इ ऐप्स अनधिकृत तरीका स’ यूजर्सक सूचना आ डेटा चोरी क’ भारतक बाहर पठा रहल अछि. इ ऐप यूजर्सक डेटाके चोरी क’ रहल अछि आ ओकरा भारत स’ बाहर स्थित अपना सर्वर धरि गैर कानूनी तरीका स’ पहुंचा रहल अछि. एहि डेटाक चोरी भारतक अखंडता, संप्रभुता आ सुरक्षाक लेल खतरा अछि. सरकार कहलक जे डेटाक चोरी चिंताक विषय अछि आ एकरा लेल आपातकालीन डेग उठाओल जयबाक आवश्यकता अछि.
बता दी जे भारत सरकार एहि स’ पहिने टिकटॉक सहित चीनक कतेको ऐप पर प्रतिबंध लगौने छल. जूनक अंतिममे भारत टिकटॉक, हेलो समेत चीनक 59 मोबाइल ऐप पर प्रतिबंध लगौने छल. एकरा बादमे जुलाईक अंतमे सेहो 47 आओर चीनी ऐप पर पाबंदी लगाओल गेल छल.
एहि बेर केंद्र सरकार पबजीक अलावा लिविक, वीचैट वर्क आ वीचैट रीडिंग, ऐपलॉक, कैरम फ्रेंड्स सन मोबाइल ऐप पर पाबंदी लगओलक अछि. लद्दाखमे चीनक संग फेर स’ तनाव बढ़बाक बीच भारतक एहि डेगके कठोर मानल जा रहल अछि.


text:
मुकेश अंबानी जियो क' हाथोंहाथ लेबाक लेल जनता क' धन्यवाद देलन्हि। मुकेश अंबानी कहला कि पाहिले तीन महीना म' जियो केर वृद्धि व्हॉट्सऐप, फेसबुक आर स्काइप सँ बेसी रहल। एहि तरहे सँ जियो दुनिया केर सभ सँ तेज़ी स' बढ़ाई बला टेक कंपनी अछि।
मुकेश अंबानी आगा कहला कि जियो क' जनता केर भरपूर प्यार भेटल। लेकिन आन ऑपरेटर सभ जियो केर संग नहि देलन्हि। जियो केँ नेटवर्क क' मार्च, 2017 तक दुइगूना करबाक लक्ष्य अछि। जियो सभ क' ‘हैप्पी न्यू इयर’ केर तोहफा देत। ‘हैप्पी न्यू ईयर’ प्लान केँ तहत 31 मार्च, 2017 तक मुफ्त अनलिमिटेड डाटा, कॉल, वीडियो आर वाईफाई रहत।
मुकेश अंबानी केर अनुसार जियो डाटा-स्ट्रॉन्ग नेटवर्क अछि आर भारत केँ हर जियो ग्राहक एक औसत ब्रॉडबैंड उपभोक्ता केर तुलना म' 25 गुना बेसी डाटा केर उपयोग क' रहल छैथ।
ऐहिक अलावा मुकेश अम्बानी एक आर जानकारी देलन्हि ओ ई जे रिलायंस जियो मोबाइल नंबर पोर्टिब्लिटी सेवा केर शुरुआत क' देना अछि आब अपने जिओ केँ फ्री सर्विस केर इस्तेमाल अप्पन दोसर सर्विस प्रोवाइडर बला नम्बर क' पोर्ट करवा क' सेहो क' सकैत छी। इ सर्विस जल्दे देश केँ 100 बड़का शहर म' भेटा लागत।
अपने क' बता दी कि जियो के तीन महीने सँ काम समय म' पांच करोड़ उपभोक्ता अछि।


text:
पटना । बिहार राज्य विद्युत बोर्ड मुंबई क एस्सार पावर कए देल पटनाक फ्रेंचाइजी निरस्त क देलक अछि। संगहि 50 लाख टका क गारंटी मनी सेहो जब्त क लेलक अछि। एस्सार पावर अपन बिजली अनबाक शर्त पर अडल छल। जखनकि बोर्ड एकर अनुमति देबा लेल तैयार नहि भेल। एहि मसला पर बोर्ड आ एस्सार पावर प्रबंधन आमने-सामने आबि गेल छल। अंतत: बोर्ड ओकरा देल पटनाक फ्रेंचाइजी निरस्त क देलक अछि। बोर्ड आब नव सिरा स पटना, गया, मुजफ्फरपुर आओर भागलपुर क बिजली आपूर्ति व्यवस्था फ्रेंचाइजी पर देबाक तैयारी मे अछि। अगिला चरण मे पूर्णिया, दरभंगा सहित राज्य क कईटा शहर मे फ्रेंचाइजी व्यवस्था लागू कैल जाएत। एहि बेर भारत सरकार क ‘स्टैंडर्ड बिडिंग डाक्यूमेंट’ क आधार पर फ्रेंचाइजी देल जाएत। ज्ञात हुए जे भारत सरकार देश क सबटा बिजली बोर्ड लेल फ्रेंचाइजी माडल तैयार केलक अछि।
एहि संबंध मे एस्सार पावर क सीइओ सिद्धार्थ मेहता क आरोप अछि जे बिजली बोर्ड गलत ढंग स गारंटी मनी जब्त केलक अछि। ओ कहला जे बिहार मे बिजली क कमी अछि। एहि लेल हमसब अपन बिजली अनबाक विचार केलहुं। पर्याप्त बिजली नहि भेटला पर कंपनी कए उपभोक्ता क कोपभाजन बनब तय अछि। बिजली टैरिफ त बोर्ड तय करैत अछि। एहन मे बोर्ड कए हमर बिजली स की आपत्ति छल से पता नहि। हमसब त 24 घंटा फ्यूजकाल क व्यवस्था क संग अपन बिजली क आपूर्ति करए चाहैत छी। शर्त मे इ सेहो उल्लेख अछि जे बिजली क कमी भेला पर कंपनी बिजली उपलब्ध कराउत। हम पूरा बिजली देबाक इच्छा रखैत छी एहिना बोर्ड कए की परेशानी अछि? ओ कहला जे हम सब जनैत छी जे बिहार मे बिजली क मांग करीब 3000 मेगावाट अछि जखनकि उत्पादन एक मेगावाट तक नहि अछि। केन्द्रीय सेक्टर मे बिहारक हिस्सेदारी महज 1872 मेगावाट अछि जाहि मे स महज औसतन उपलब्ध बिजली 1100 मेगावाट होइत अछि। एहन मे बोर्ड आइ 500 मेगावाट खरीद रहल अछि। अगर एस्सार पावर अपन बिजली क संग अबैत अछि त बिहार राज्य विद्युत बोर्ड करीब 400 मेगावाट बिजली अन्य इलाका कए द सकत।
ज्ञात हुए जे बिहार मे बिजली संकट क निराकरण आ बोर्ड कए घाटा स उबारबा लेल बिहार राज्य विद्युत बोर्ड चारिटा शहरक बिजली आपूर्ति व्यवस्था कए फ्रेंचाइजी पर देबाक कवायद वर्ष 2009 स चलि रहल अछि। 2011 मे एस्सार पावर पटना आ मुजफ्फरपुर शहर क बिजली व्यवस्था कए फ्रेंचाइजी पर लेबा लेल निविदा देने छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna